url: =ZSL 11: Galphual pan Zawhna ah - Zomi Adventist Innkuan\nZSL 11: Galphual pan Zawhna ah\nLesson 11: Galphual pan Zawhna ah\nSabbath Nitaklam March 7\nTukalsung Simding: Eph. 6:12; Daniel 10; Ezra 4:1–5; Joshua 5:13–15; Rev. 1:12–18; Col. 2:15; Rom. 8:37–39.\nKamngah: “Lung himawh kei inla, laukei in. Kihangsak in. Pasianin nang hong it hi” (Daniel 10:19).\nDaniel 10na pen, a mangmuhna thukhupna lam hita a, 11 le 12 tawh kizomto hi. Hih mangmuhna in “kidona lianpi” khat hong pulak ahi hi (Daniel 10:1). Daniel 11na in, tua kidona thu pawlkhat kiciantak in honglak a, Daniel 10 in, leitung galkidona nungah, kha lam kidona zong hikawm cihthu honglak hi. 10na ih sinkawm in, ih thunget ciangin, tua kha lam kidonalian sungah a kihel ihhihlam ki mu ding hi. Tuate lakah eiguak hong kipeeksak lo a: ei aadingin, Zeisu in Satan hong dopih gige hi. Tua ih galdopi penpen in, leimite hilozaw a, khuamial vangliatna ahihlam ihsin suksuk ding hi.\nDaniel khit kum zalom tampi khit ciangin, Sawltak Paul in: “Eite’ do pen leitung mite hilo a, vantung huihlak a om ukna, aana aneite, hih leitung khuamial a ukte” ahi hi (Eph. 6:12) ci hi. Eite galzawhna dingpen, singlamteh tungah Satan a zopa, Zeisu bekmah in hong zawhpih thei hi.\nANTANG IN Thungetna, Khatvei kik\nDaniel 10:1–3 simmin. Daniel in bang hihkik hiam?\nDaniel in ama dahna hun ki sottohna thu genkhollo hi. Ahihhang, Babylon pan Palestine ah a ciahkhin phet, Jews mite omzia dung zui in, palai sepkul hi.\nEzra 4:1–5 simin. Inn lam hong ciah Jews mite’n bang haksatna tuakuh hiam?\nEzra 4:1–5 sung panin, biakinn lamkikna ah nakpi takin langdona phukha uh hi. Siamazih mite in, Persia kumpi zumah thumanlo puak uh ahih manin, kumpipa’n tua lamkik nasep khawlsak hi. Hih bang haksat hun ciangin, Pasian in kumpi Cyrus lungsim zo in, phalna a piaktheih nading in, kaalthum sitset Daniel thungen hi.\nHih hun in Daniel kum 90 naita hi. Ama aading sangin amite le a haksatnate aading ngaihsunzaw hi. Pasian kiang pan dawnna khat peuhpeuh hong pai masiah ci in, kaal thum cing sitset thungen hi. A thunget sung teng anneek kidaam mahmah a, anlim nelo in, sathau zong kizuutlo hi. Ama’ nopsak na’nglam peuhmah bawllo in, amite le Jerusalem aading bek ngaihsutsak hi.\nDaniel’ thungetzia ih muh ciangin, pilna tampi ih ngah thei hi. A masa in, ih nget bangbang hong kidawng pahpah keiphial zongin, thunget citakin khiamlo ding hihang. Anihna ah, mi aading thunget hun zong lading hi hang. Mi aading palai sepsak theihna lampi zong omhi. “Job in alawm thumte aading thu angetsak khit ciangin, Topa in, Job citheisak kik” (Job 42:10) cih phawk ni. A thumna, Thungetna in Topa Pasian pen asep dingkhat semsak semsem hi. Tua ahih manin, eite’n, thungetna namkim ngen tawntung ni. Eite’ puakzawhloh haksatna, buaina liante, ih mai hongkhak haksatnate khempeuh Pasian kiangah thungetna tawh paipih ni (Eph. 6:18).\nDaniel 10:12 simin. Pasian, hoihmah e, aci bek hilo in, Pasian nangawn, na a semsakzo thei thungetna tawh kisai bang hong genhiam?\nKumpikhat ii Mangmuhna\nDaniel 10:4-9 simin. Daniel tungah bangthu piang hiam?\nDaniel in a phutkhak teng hong gengen hangin, ama muhte bangzah nasia cihzong ih theihpih tuankei hi. Mihing tawh akibang (Daniel 10:5, 6) a cihpen in (Daniel 7:13) sung a vantung thukhenna mang sunga “Mihing’ Tapa” mah ahi hi. A puanpaksilh pen siampi puan (Lev.16:4) hi a, amah in, “vantung galkap Kumpipa” a kici Daniel 8:11 apen ahi hi. Kham cih pen siampi lamsang hi a, picinna vangneihna ahi hi. Khuaphia, mei, tau le vangnei aw cihte pen vantungmi cihna ahi hi. Siampi, kumpi le galkap vang a neipa cihnopna ahi hi. Jericho khuapi a sim madeuh in, Joshua kiangah, hihdan limtawh galkapmangpa hong kilang hi (Joshua 5:13, 14). Tua lai ah, Joshua in “Topa’ galkapte’ Mangpa” (Josh. 5:13) mu hi. “Mangpa” cih kammal pen Hebrew pau in (sar) hi a, “kumpipa” hi, (Daniel 10:21) sung a, Michael tungah kizang ahi hi. Daniel le John tegel mangmuhna tegelin, Topa’ Niin mangmu uh a hihmanun, kinaih mahmahna ciang khat omhi.\nSee also ZSL 10: ARTS LEH SCICENCES LAM PILSINNA\nDaniel 10 a, mangsung a Pasian’ Tapa le Joshua 5:13-15 sung le Mangmuhna 1:12-18 sung a teng in; kibatna bangteng nei uhhiam?\nDaniel’ genna ah, alawmte zong patau mahmah, amah zong thanemlua in “lei ah bokcip ing” ci hi. Pasian in bel ompih mahmah hi. Bangzah in patau taleh, a mangmuhna ah, Pasian ompihna kilang mahmah hi. A mangmuh khiatna mah bangin, Pasianin mihingte pen, kamsangpa hunpan kipan, Pasian’gam kiphuh nidong tangthute, Ama’n makaih gige ahihna mu zelding hi hang (Daniel 11:12).\nDaniel’ laibu tungtawn in, Pasian in tangthute uk in makaih tawntung cih ih theih mah bangin, eite mimal aading, Amah’n bang hong hihsak thei diam?\nVantungmi Khat in Lawng\nDaniel 10:10–19 simin. Vantungmi’n Daniel a lawn simin bang piang hiam?\nPasian’ khuavak in Daniel a tuam ciangin, amah puuk hi. Vanmi khat hong pai in Daniel lawng in, thapia hi. A tangthu om bangin, vanmi in Daniel thumvei lawng in thapia hi.\nA lawn masakna in, Daniel dingto zosak in, vantungpan thapiakna aw “Laukei in, kiniamkhiat dingin na lungsim na khensat ni pan kipan, tua thu na theihtheih nadingin, na thungetna hong zazo hi. Na thungetna bang a hongpia dingin ka hong pai hi” (Dan. 10:12) ci hi. Daniel’ thungetna in van hawkkhia hi. Eite’n haksat mahmahna ih neih ciangin, Pasian in hong kemtakpi hi cih teci ahi hi.\nA nihveina a lawnna in Daniel pauzosak hi. Kamsangpa’n zong alauna teng Topa mai ah sung in, “Topa aw ka mangmuhna in ka tha hong zawsaklua ahih manin, ka ci-liing apha theikei hi. A Topa’ mai-a ding sila khattawh ka kibang hi. Bangci bangin thu hong genthei ding ka hi hiam? Husan zawh nading thatang zong ka nei kei hi” (Daniel 10:16,17) ci hi. Pasian in eite hong hopih bek hilo; eimahmah in kamkaa a, utna, kisapna le deihnalian ihneihte genkhiat ngiat ding hong deih hi.\nA thumveina a lawnna in thaguan hi. Daniel in ama thanemna a telkhit ciangin, vanmi in, Pasian’ kiangpan lungnopna guan a; amah in “lung himawh kei inla, laukei in. Kihangsak in, Pasian in nang hong it hi” (Daniel 10:19) ci hi. Daniel’ thungetna dawngding le, telsiamna a pia dingin, tua vanmi a kipaisak ahi hi. Chapter 11na a hong pailai ding mangmuhna zong pen, Jerusalem tawh kisai Daniel’ lunghihmawhna le ki-apnate thapia ding ahi hi. Ei lamah Pasian hong om nakleh, haksatna kawmkal lakah zong khamuanna ih neithei hi. Ama’ itna tawh hong lawng peuhleh ih mailam lametna hong neisak hi.\nSee also Khazih sungah Tawlnga\n“Tuni tuhun nisim ihnuntakna ah, vantung hongnai mahmah ding kul hi” EGWhite, The Desire of Ages, p. 48. Vantung le leitung bangzah kinai cih nangaihsun kha ngei hiam? Hih thumante nalungsim sungah kem khinkhian in, nanuntakdan bangci naki lamdangsak thei diam?\nKidona Lian Khat\nDaniel 10:20, 21 sim lecin, Daniel kiangah bang kilak hiam?\nVantung thupuakpa in puandal hawkkhia in, mihingte’ tangthu nungsangah, vannuai galkidona thu lak hi. Daniel thungen ding a kipat le, van le lei khalam kido kipan lian hi. Jew te in Jerusalem a lamkikthei ding phalna piathei ding Persia kumpite tungah, vanmite buaimah mah uh hi. Daniel 10na pan, Persia kumpi Cyrus ahihlam ih theikhia hi. Leitung kumpi khat leltakin bel vantungmi khatzong a kician in langdo zolo hi. Jewte biakinn lamna Cyrus in a khawlkik saktheihna dingin, leitung kumpi khat ii nungah, kha nasemkhat om khinkhian cih hong lak hi. Tua bang linlian khat Ezekiel 28 ah, Tyre kumpipa in Satan limciing a, kumpipa nunglamah, Satan om khinkhian hi ci hi. Michael in, Satan le a mite do ding a hong pai pen, Persia kumpipa adingin bangmah lamdang hetlo hi. Mite in, Jerusalem biakinnpi lamkikna a langdona vuah khalam langdona zong kihel hi cih honglak hi.\nDaniel 10:13 simin. Bang ci bang galkidona om cihiam?\n“Satan in, Pasian’ mite a bawlsiat nadingin, Medo-Persia kumpite tungah nakpi takin nasem ahih manin, vanmite’n zong salte tungah nasem uh hi. Tua kidona pen vantungbup in lunglut mahmah hi. Daniel tungtawn in, sia le pha kidona lian tangthu tampi ihtheikhia hi. Kaal thum sung sitset, Gabriel in, khuamial vangliatna tawh kilai a, Cyrus’ lungsim sung a, nasep langdona mukhia in, Khazih mahmah in Gabriel huhding hong paisuk hi. ‘Persia gam a cing vantungmi in, ni sawmnih le khat sung kei a hong nial hi. Tua ciangin kei a hong huh dingin vantungmi Makai khat ahi, Michael a hong pai hi. Banghanghiam cihleh, Persia gam ah keimah guak bek ka omhi” (Daniel 10:13). Pasian’ mite a ding hih theih khempeuh hihsak khin hi. Gal zong ki zota a; Cyrus le a tapa Cambyses nuntak sung khempeuh galte kihem uhhi” Ellen G. White, Prophets and Kings, pp. 571, 572.\nDaniel’ kammal a kician mahmah khat pen “Mihing’ Tapa” (Daniel 7:13) le “vantung galkap mangpa” (Daniel 8:11) ahi hi. Ama’ min Michael (Dan. 10:21) hi a, akhiatna “Pasian tawh akibangpa” ahi hi. Amah in Persia kumpipa tawh a kido Gabriel (Dan 10:13) huh dingin hong pai hi. Vanmi in tua pa pen “Na kumpipa Michael” (Dan. 10:21) na ci hi. Daniel’ laibu tawpnalam Daniel 12:1 na ah, Pasian’ mite ading a ding Pa Michael kici hi. Jude 9 ah, Michael’ thu omkik a, vantungmi mangpa in, Moses luang hong tuhpa Satan tawh a kido hi. Mangmuhna 12:7 sungah zong Michael pen vantung galkap mangpa, Satan le a puksa vanmite a zopa naci hi. Tua a hihmanin Michael cihpen Zeisu Khazih lo adang hi theilo hi. Persian Empirepi in, mihing nungah makaipi khat nei gige ahihleh, Pasian’mite in zong, Mangpipa nei uh a, vannuai kidonalian sungah amah’n makaih tawntung hi.\nSee also Piansakna leh Pukna\nCol. 2:15 simin. Zeisu in vannuai kidona ah bangci bangin gualzo thei hiam?\nGilopa tawh ih ki-maingat ciangin, makaipipa Zeisu sungah upna nei ni. A nasep kipat cil limlim, sehnel gamsungah Satan in, zia-etna pia a, guta buluh dawite tawh kido in, mite khuamial vangliatnapan suakta sak hi. Calvary zuatding hanthawn a kinei, Peter’nung a om tua gilopa mah na zokik hi. Nungzuite kiang kam nunung vaikhakna ah, Satan tungah, a sang pen gualzawhna galdo in a sihding thu vaikhak a; “Tu in leitung thukhen dinghun hongtungta a, hi leitung a ukpa kilawnkhia ding hi. Leilakpanin kei hong kikhaitoh ciangin, ka kiangah mikhempeuh ka kaikhawm ding hi” (John 12:31, 32) ci hi.\nKhatveivei ciangin, ih kimkot sia ihsa theimahmah hi. Gitlohna, ngongtatna, kisiatna le natna tuamtuamte omkawikawi hi. Si le sa tawh ahilopa, eite’ galpa in, kimkot panin hong do hi. Bangzah in galhang taleh phamawhlo hi. Zeisu in eite ading in do a, ih Kumpipa, ih Siampilianpa ahi hi.\nRomans 8:37–39 simin. I Christian nuntakna sungah gualzote hiding cih kamciamna pen eima aa taktak bangci hisak thei ding hiam?\nNgaihsutbeh Ding: “Kaal thum sung sitset, Gabriel in, khuamial vangliatna tawh kilai a, Cyrus’ lungsim sung a, nasep langdona mukhia in, Khazih mahmah in Gabriel huh ding hong paisuk hi……Pasian’ mite a ding hih theih khempeuh hihsak khin hi. Gal zong ki zota a; Cyrus le a tapa Cambyses nuntak sung khempeuh galte kihem uhhi” Ellen G. White, Prophets and Kings, pp. 572.\n“Vantung in Daniel bangzahin pahtawi hiam! A patau anasempa thungetna vantungpan za a, lungmuan pia hi. Deihtak in a thungetna a dawnna in, Gabriel in, Persia kumpipa’ lungsim vakhoihsak hi. Daniel’ antan thunget lel hun sung teng bel, kaal thum sung sitset hi a, kumpipa’n Khasiangtho nial thapai hi mahleh, kumpipa lungsim a kiheisak ding in, Vantungmi’ mangpa taktak hong tuaksuk hi” EGWhite, The Sanctified Life p. 51.\nChristian tangthu sungah hih thuman amu masapen ih hihloh hang, SDA khat ih hihna tawh “Kidona Lianpi” sungah ih kihel a, vannuai buppi Khazih le Satan kido cih zong ih ih telpha mahmah hi. Mi khempeuh zong kihel cih zong theikim hi hang. Pawlkhatte bangin leitung gal taktak sungmah ah ei zong kihel ding cihbang liangin genlai uh hi. Kidonalian sungah na kihel dan gendih in. Nang pumpi tekin na phutkhakthu gen in. Midang a phukhate koici huhtheih ding nahi hiam?\nEphesian 6:10-18 sim in. Paul in mitheihsa ahi, bang galvan peuh gen hiam? Hih kidonalian adingin, bang “galdalna” peuh hong hilhkhol hiam?\nDaniel 10:11 ah a nihveina (Daniel 9:23) Daniel pen hamudot aih ke’h “itluat” ci hi. Hih in vantung le leitung kizopna hong koici lak hiam? Tulai mite in Pasian omlo cih a upna uh tawh bangzah kilamdang nasa hiam? Daniel’ laibu sung thute’n bang lam-etna peuh hong neisak naci hiam?\nZSL 9: Kihhuaina pan Siangthona ah\nZSS 11: A Nungtolh Mite\nZSS 9: Sittelna, Gimna leh Sazian\nPilsinna: 4th Quarter 2020 Sabbath School Lesson\nPrev post MSS 10: Kum 10 Sung Mang Kibang Den\nNext post MSS 11: Khensatna Lianpi Bawlna


timestamp: atn

url: =Israel kum 70 Jubilee leh hun nunung kizopna ~ Pau Do Lian :: ZOMI DAILY\nposted on 16 May 2018 at 11:24 am Lomkholna: Article, Biakna, Paudolian\nHun nunung series One\nTheih huaithu masa: Laisiangtho bu 66 apomlote adingin haksatna omthei ding hi. Laisiangtho Pasian kammal hi-ci’ a apomte ading leh hun nunung tawh kisai alunglut tading hideuh hi.\nSeries masa asim khalo te ading: https://zomidaily.org/hun-nunung-series-pau-do-lian/ ah ki en kik thei hi. Series masa simlo in hih article cihnop na kicing loding hi.\nPasian genkholh Daniel leh John mangmuhna etna:\nDaniel 9:25, “Hih thu ciamteh inla thei in: Jerusalem lamkikna ding thu a kipiak hun a kipan sathau kinilh pa hongpai dong kum sagih mun sagih sung hi ding hi. Jerusalem kongzing lampi nei le kulhpi nei-in kilamkik ding a, kum sawmguk le nih mun sagih sung kip ding a, ahih hangin buai hun sung ahiding hi.”\nLate 90:10, “Kote nuntak sung kum sawmsagih bang hi a, cidam le-ung kum sawmgiat bang hithei hi. Ahih hangin tua hunsung nangawn gimna le haksatna hi a, tua hunte bei pakin kote ka maiming uh hi.”\nMay 14, 1948 ni in Britishte thuneihna nuai panin Israelte in gamkhat in adin na uh kikipsak a, May 14 2018 ni in kum 70 acing ahihi. Abeisa kum 2,000 val Jewish mite gamkhat in adin kikkum uh ahihi. May 14, 2018, Kum70 Jubilee nileh’ USA in Jerusalem ah Embassy ahonkituak citciat se hi. Israelte tawh kisai tangthute pen akituakkha (accident) mawk hilo in Pasian in Leitungpian cil a kipan ama humop Laisiangtho tawh akigensa thu atangtung ahihi.\nDaniel 9:1ff… Babylon ah Darius in kumpi aseplai tak Israelte kum 70 sung salin tanguh hi (Jer 25:11). Israel te mawhna hangin Isaiah in thungen in a omlai in Gabriel hongkilangh a (9:20) amah in Daniel hilhkholh na (9:23) pia hi. Israelmite mawhna, gamtat khialhna beina dingin kum sagih munsagih sung kiseh zohi. (9:25) kum 70×7=490 kum ahihi. Sir Robert Anderson gencian na ah Israel mite Babylon ah kum70 saltan hunsung archeologist temuh na, 606 bc., hilozaw in 538 hizaw hi cihi. Thakhat thu-in salin kipuakhin pahlo in kum sagih sungbang damdam in pua khia uh hi. Jerusalem asiatcip dikdek hunpen 586bc, in kiciam tehhi. Akisutsiatdestructionleh damdai desolationkitelkhial thei hi.\nBabylon = Ihciapteh dingin Babylon kammal Lasiangtho bumasa, Piancil ahzong om a, atawpna, Mangmuhna ahzong om hi. Mangmuh nabu sung verse 440 vallak ah verse 278 Laisiangtho thuciam luipan kila kammal hi. Cihnop na in Mangmuhna pen Laisiangtho thuciamlui ii hiang (composite) khat kici thei hi. Piancil 11:1-9, Babel tower sangkilam na ihmu uh hi. Pasian langpan na limlak na hi. Pian 11:4, “adawn in vantung aban ding tausang khat lamin eite’ minthan nading khatbawl ni, kici uh hi. Pasian in mihing abawlin leitungah naki thehthang unla pungun acihtawh kilehbulh gamtatna ahihi. Tua Babel apen babblinghaiciak zelzul cihna ahihi. Babelkammal pan in Babylonhongpiang ahihi.\nBC 586 in saltangin kum70 khitciang suakta ahih man in: 586-70=468 kingah hi. Jewish te calendar tawh ih etciang Topa Zeisu Jerusalem ah gualzo-in honglut April 33AD kikalsung (586bc-33ad) tawh kituak hi. Babylon (kiphatsakna) Pasian langpanna lim la hi a, Babylon vangliatna khutsungpan Israel salpan asuahkhit, Zeisu Jerusalem ah alut hun Daniel tungah Gabriel gen a tua Pasian gen bangin tangtung hi.\nKumtul nih valbang apaikhit teh May 14, 1948 in British khuttung pan in Israel State angah uh May 14, 2018 in kum 70 acing ahi hi. Hihni leh USA in Jerusalem ah American Embassy ahon nitawh kituak sawnsawn lai hi. Tua hangin atunga Laisiangtho genkholh mahbangin buaina tampi (protest) lakmah phutan in ahong uh ahihi.\nJeremiah 31: 8, “En un, keimah in leilu lam gam panin amaute ka lading a, leitung a gamla pen munpan in ka kaikhawm ding hi. Mittawte leh khebaite zong hong kihel ding uh a, nupi gaite leh nausuak ding numeite-akipan hih lai munah mihonpi hong ciahkik ding uh hi.” Hih Pasian kammal tawh ki zui-in Jewish te muntuamtuam pan aciah kiktheih nangun, Irvin leh Judy Baxter in project sawtpipek pan kipan uh hi. Tua “Endtime prophecy tour” ci-in minpia uh a angimna lianpi pen ahihleh Israel State adinzawh kum70 (May 14, 208) apaizolo sumkitangsam te-uh nading hici hi.\nPasian hunsimna Laisiangtho ah etna\nLate 90:4 “Bang hang hiam cih leh nangma muhna-ah kum tulkhat a bei ciangin zanni ahi a, zan ihmut laitak in khanlawh khat sung tawh ahizongin akibang bek hi.”\nPeter Nihna 3:8 “ Ahizongin ka itte aw, na mangngilh lohding uh kadeih thu in: Topa-a’ dingin nikhat leh kumkhat, kumtul khat leh nikhat a kilamdan’ luatna omlo hi.”\nDaniel 12:7 Puanpak silhpa in a khutte gel vantung lamah lamto-in, Tawntung Pasian’ min tawh thuciamna abawl hi. Amah in, “kum thum leh alang hi ding hi. Pasian mite a kibawlsiatna a beiciangin hihthute khempeuh hongpiang ding hi’ ci-in a gen kaza hi.\nDaniel 7:25 “Amah in a Lianpen Pasian langpangin thu gen ding a, Pasian’ mite abawlsia ding hi. Amah in amaute’ biakna tawh kipawl thukhamte leh pawi bawlna hunte kheelsak ding hanciam ding a, ama khutsungah kum thumleh alangsung Pasian mite a omding uh hi” (Mangmuhna 12:14). Laisiangtho amah leh amah kiletsak dih ni.\nLamlakvakna 14:34, ‘Na gam vaan sung uh ni phazah tawh kizui-in, ni sawmli, ni khat ciangin kum khat,note in na mawhna uh kum sawmli sung na thuak ding uh a, keima lungkimlohna na thei ding uh hi,’ ci hi.” Ezekial 4:6 “Hih bangin na gamtat khit ciangin na taklam delhphahin na kihei leuleu ding a, Judah mite’ mawhna ni sawmli sung gim na thuak leuleu ding hi. Nangma thuak ni khat pen amau’ thuak ding kum khat tang ahi hi.”\nTun hih formula tawh ihtuak kulding ahihman in atunga ihgen kum 3 ½ pen Jewish calendar tawh ending hileng, kumkhat ni 360 hi a, 360+720+180=1260 kingah hi. Atunga Topa in asimna ah nikhatpen kumkhat in laih in ci ahihman in avekpi in kum 1260 cihna ahi hi. Hih kum 1260 banghang a hongpiang khia sese ahiam? Atom in ah genpak leng Khazih pawlpi kibawlsiat hunsung (persecution of the church) tawh hongkituak ding hi.\nZeisu Khazih leh 1260 akhiatna\nTopa Zeisu nungzuite sihkhit, hunpai tozel in AD 330 kiim in Constantine galsiam khat in Rome khuapi honglazo hi. The first Council of Nicaea AD 325 akipan Christian (Constantine) te ukna nuai-ah Rome hong tungta hi. Kumpi sem officer ngahzawh nadingin Christian sungah lutkul hi. Tulai Kawlgam sung a officer tungsiah ihngah nopleh Buddhism lutkul cihdan tawh kibang mahmah hi. Tuakhit AD538)takciangin hih Rome a Christian akici makaite in Romebek hinawnlo in Leitung ah thuneih na hongngah uh a, amau upna tawh kituak lote bawlsiat theih na authority ngah uh hi. Upna manlo (heresy) tekhempeuh bawlsia lua uh ahih man in Northern Italy lam ah AD538 in biakna galtai uh hi. Mang 12:6 “A numei pen Pasian in ama-a’ dingin abawlkholh sakna mun gamlakah tai a, tua munah ni tul khat zanih sawmguk sung kikhoi ding hi.” 14 “Ahizong in tua gulpi in a sukkhak theih lohna dingin kum thm leh alangsung gamlak ah a kikepna ding munah a leen’theih nadingin muvanlai gol mahmah khatawh a kibang khanih tua numei akiguan hi.”\nA context ih-et ciang “numei” acihnopna in pawlpi(church) ahihi. Topa Zeisu mopa ding hi a, ei monu bangin Tuuno pawi-ah hun kizang ding hi. Napoleon Bonaparte (1769-1821) ii nuai-a galhang, Berthier in Rome khuapi zo-in biakna makai pipa zong that a, biakna makai te thuneihna February 10, 1798 in Rome ah beilian mawk hi. Napoleon in Rome biakna thunei te power alaksak AD 1798 hi a, “numei” Zeisu bek aci tentan te northern Italy ah atai uh, AD 538 ahi hi. 1798-538=1260 ahihi. Alamdang mahmah laikhat ah, USA in Bill of Rights angah uh AD 1798 lian hi citciat se hi. Tua “Bill of Rights” te sep in, “Freedom of Religion and State” hi a, Europe gamlam pan in biakna hanga bawlsiat athuakte alut theihna ding uhtawh kituak chetse hi. Banghangin USA gamah biakna namkim pemta a lutziah ziah mawk hiam? Gamhoih pen hihet lo hi, ahaupen zong hihet lo hi. Ahizongin lutpi in lutmawk hi. Topa geelna om hi.\nKuate hi ding?\nMangmuhna 7:4 “Israel mite sung panin a nam naming Pasian’ ciaptehna tawh atal tang uhah a kiciamteh mi avekpi-in 144,000 pha hi, ci-in hong kigen hi.” Hihte pen Israel minam sawmleh nihte sungpan ahihi. Tuaciaptehna pen ataltang vuah kiciam tehci hi. Hihtengbek gupna ngahding hileh leitung mi billion sagih lakah mihing 50,000 ciang khatbek in gupngah ding ahih man in hihpen gupkhiatna ngahte bek acihna hilo in amakai dingte acihna ahi hi. Tua ahihleh mi 144,000 tekoipan hiam? Biblical scholarte’ tuatna ah Israel minam sawmleh nih leh Zeisu nungzui sawmleh nih, tulkhat mun: 12×12= 144×1000=144,000 hiding hici uh hi. Pasian in mangmuhna leh vision tawh akilak te, khat mun ah tulkhat tawhlaih sak ahih man in kituak mahmah hi. Laisiangtho mundangte a numbat khempeuh hici tuatding cihna hilo hi. >>>Azom<<< Pau D.Lian\nPrevious: US Immigration te’n Green Card bekbek akigawm in 8543 bawlkhialkha\nNext: GZA pan tangkona (1/2018): Kalaymyo ah Zomi Pasian nasemte


url: =Pasian in ka thukhamte zui un ci, alehlam in latakpi leng! ~ MUC\nPasian in ka thukhamte zui un ci, alehlam in latakpi leng!\nAdmin 11:06:00 PM Articles, Religion Articles\nThukham pen leitung pian pekpan in om hi. Laisiangtho in mawhna a cihpen Thukham palsatna ci hi (1 John 3:4). Tua ahihleh Adam leh Eve pen koici bangin ong mawh uh hiam Pasian in hih singgah ne kei un na nek uh leh na si ding uh hi ci a, gulpi in ne un ken zong ne ingh si keng ci hi. Tua mun ah gulpi umzaw ding maw Pasian gen um zaw ding cih hi a, gulpi umzaw ahihman in singgah ong ne uh hi. A Up zawk uh atel ahihman in Pasian tello in Gulpi ong tel ahihman in Gulpi pen pasian anei suak ahihman in THUKHAM 2 na ah “Keimah longal Pasian dang nei ken” cih palsat uh a thukham palsatna pen mawhna ahihman in mimawh ong hi uh hi.\nCain leh Abel thu leuleu ah Cain in mithat ahihman in THUKHAM sungah “THAT KEI IN” cih palsat ahihman in mimawh suak uh hi (1 John 3:4).\nTopa Zeisu ong sihna pen thukham phiatdinga ong pai hilo in thukham kiplua ahihman in thukham phiatleh phiat theilua ding na pi’n phiatlo in ong si hi. Thukham phiatlo lua ahihman in ong si hizaw hi.\nPasian in Ka THUKHAM te zui un ci a ih zuihteh nuam mahmah hi. Tua man in THUKHAM pen “suahtakna” thukham(Law of Liberty) kici hi (James 2:12).\nThukham khutnuai, hamsiatna khutnuai aom acihte pen azuilo, apalsat te hizaw hi. Gentehna: That kei in cihpen va thatleng Police ten ongman dinga mithat thukham tawh thongsungah ong khitcip ding uh hi.\nPasian sawlmanglo dingin lehlakleng bang acidiam en dihni.\nGentehna 1. Kei mah longal pasian dang neiken acih hilo dingin Pasian dang 10 ta peuhmah khakhat in bia in cileh kuan bia zo ding?\nGentehna 2. Milim bawl in bia ken ci (Milim pen nikhat in 10 ta bang bawl inla bia in cileh innkuan 10 bangte bangin bawlzo peuhmah ding uh maw?\nGentehna 3. Mithat kei in cihpen cilo dingin Mi nikhat khatta that in cileh kuan mithat zo den peuhmah ding?\nGentehna 4. Na guken cihpen guden dingin Pasian in ong sawlleh kuan guzo den zo peuhmah ding.\nGentehna 5. Nulehpa mawhna bawlken cihpen nulehpa mawhna nisim in bawl in cileh kuan mawhzo dending, akua zong mu zo ding?\nTua ahihman in thukham pen azuite in nuamsa in zong baih hi ci hi (1 John 5:3). Pasian in leitung piancil pekpan in Thukham om in Sabbath mahmah zong na zangpah uh hi (Pian 2:1-3).\nZeisu mahmah in zong na zang hi (Luke 4:16), Sabbath bang peuhmah MIHING te ading in kibawl cingiat hi (Mark 2:27), kua Judah kua Gentile genlo hi. Leitung piancil in Sabbath zang uh a kua Judah te piang deknailo hi. Moses tungpan sapanpan zong om hi. Leitung pianzaw sawtpi pekteh Moses piangpan hi.\nSabbath in vangam ong tunlo hi BANGHANG amah mihing lah hilo Pasian lah hilo hiven. Ahizong Vangam tungdingten Sabbath zang uh hi. Tua hihman in Sabbath tanlohna in vangam tunlohna piangsak hi.\nSabbath tanlohna pen thukham palsatna suak ahihman in thukham te mimawh hi a na palsat leh mimawh na hi hi(1 John 3:4) mimawh te vangam tunglo ding hi. Pawlkhat te ta leuleu tanzong tang nailo tanzo tuankei uh teh cipong mawk in atanma un NIAL khinta uh hi. Zeisu in "KEI nongit uh leh ka thukham te zui un" ci ahihman in kizui hizaw hi. Ih zuihloh a ih nialpah teh Zeisu anial ih suak ta hi.\nTua ahihman in Zeisu nungzui akisa te in Zeisu nungzuihding hi a Mihingte nung zuihding hilo hi.


url: =A sin le a sin ngawl (Professional vs. amateur) « Nikonghong\nHome » Pilna » A sin le a sin ngawl (Professional vs. amateur)\n“Sinna” (Learning) ii a mungtup bulpi sia ei le ei limit kiheakna tu ahi hi, ci in mipilte in pualaak uh hi. Sinna tungtawn bekin ei le ei limit kihe thei pheang tu ahile, ih sin ngawl thute ah ih limit tawm mama tu ahi hunlam sia ih kiheak tu ol ngawl het tu ci sia ngaisuthuai sa ing. Tu hun khangthakte dinmun pan en leang hile, kum (40) valsung bang ngam ki ukna paizia hoi ngawl sungah a kikhang ahiciang, “Heak ngawl nei ngawl, tel vacin om ngawl” ci sia a leitung paidan hi pian zo thong a, a ngeina tuma kisa zo ahiciang “Sinna le Sin ngawlna” ii kilamdanna sia a lamdangpi hong hi nawn ngawl phial hi. Ahizong tuabang ngeinase dinmun, ngaisut puakzia (Concept) panin bangzata a lauhuai kiamsuhna piang a, bangzata in a lauhuai supna piang ziam, ci in ngaisuthuai sa ka hikom “A sin le A sin ngawl” (Professional vs Amateur) ci thu lu taw ngaisutzia pawlkhat, huamno khat (Scope) kong pualaak nuam hi.\nHi Scope (huam) sungah thiamna nei, a sin vateakte sonnopna in Professional ci kammal le a sin ngawlte ii sin ngawlna huam ih sonnopna in Amateur ahibale tua kammal ii a bat ngawl hiat Laymen ci kammalte ih zangh tu hi. (Phaw tu khat pan; Laymen ahizong Amateur ahizong ih zakna ah a pil ngawl, a nangh, a mol, a mawmaw cinopna hi zezen ngawl a, ih sin ngawl thute ah ih tel ngawl thu om a hina thu a son nuam ih hi hi.) Sonteena; Sangsya Laihil (Pedagogy – teaching method) a sin khat sia Laihilna ah professional mama, thiam mama ahihang, Sumvawtna (Business) lam ah (Economics) major in sinna na nei ngawl ahikom Business taw kisai in ama sia Laymen (or) Amateur na hi nginge hi. Mundang khat ah, thudang khat papo ah thiam mama professional ahihang ama ii sin ngawlna mun, sin ngawl thu ah Laymen ahina thu a son nuam ih hi hi. Mun tatuam ah thiam kakoai in professional double keak ih hi phial zong, mun theampo ah professional kihi thei ngawl hi. Mithiam, mipil tampite zongh mun theampo ah professional hi thei ngawl hi. Tua ahikom kei koisung munte, bang thute sungah professional khi ziam? Koisung mun, bang thute ah laymen khi ziam ci sia mipil khat in a heak hamtang kul hi. Mipil khat in sinna nei ahikom ama ii limit a heak hamtang kul hi. Tua ahikom a nuai a bangin scope nocilik pawlkhat en pak leang.\nZongam (A tuanin Sizang sung) ah “Laymen” ci kammal a kizangh tambel sia Pastor te tung pan le biakna lampui te tung pan ci leang kikhial tu um bong. A hi tu ma hi. Medical sang pan zong zangh kakawm thei hi. Bangpo ahizong Laymen ci kammal zaak po ciang bilsung thawl zo mama ngawl zongh om thei vak. Lamkhat pan en leang Lai Thiangtho sungah “Thu um mi theampo Thiampi”, tua ahiciang Pastor le thu um mite kikim, laymen om tuan bo ci ngaisutna zongh om thei vak. Lai Thiangtho kammal ahiciang kua na nial ngam hehuu tu ziam? Ahizong Lai Thiangtho kammal sia Theology School ah a tawmbel kum 4 a sin vateak uh ciang Degree no ciuciau khat nga a, tua zawkciang Pathian nasepna sungah kipia pheang uh hi. Tuabang a Theology taw kisai a sin vateakte zongh khat vevei ciang ih ngaisut bang hi ngawl a, kihawmthaw lai ci leang, a sin ngawlte “thu um mi theampo thiampi za nga” ci kammal sisan in biakna huam ah Laymen ih hi nop ngawlna sia ih limit ih kiheak ngawl na ahi tu zongh lauhuai sa pian ing.\nZongam biakna huamsung ah tawm en lai leang, Secular Degree saang pipi nga hihee, sum le paai hawmthawk om ngawl, ahihang theology sin ngei ngawl, Church Leadership beak sin ngeingawl, Church Administration taw kisai sin ngei ngawl bul a, Biakna sung hong professional keei uh ciang, a nei ngawl ngiimngeam, a zawng valeam, theological educated minister te sia meikhup vaneal a, tuabang dinmun taw in Pawlpi cidam, khangtotu sangin, pawlpi kiam in biakinn a hawm tu manlang zaw thei hi. Bangza in lauhuai ziam? Sinna nei ngawl pi a, Lai Thiangtho bubup ih lot nga zongh sia bo. Sinna tungtawn in ngaisun dildel aa, tuatsuk tuatto zawk ciang a khiakna, a cinopna, a background he ngawl pipi in eima deina sang ah Lai Thiangtho ih khiak ciang Leitung ah buaina tam mama piang hi.\nUNO ah setvanh sang pilna nei Lynn White Jr. in Tapidaw te nasia takin hong mawsiat ngei hi. Tapidaw te in a Holy Bible uh sia a dei bang po in a khiakna a kai uh ciang kiim le paam kisiatna nasia takin piang hi. Kimlepaam khuahun omzia lalna sia setvanh tatuam khantona hang hi ngawl a, Tapidaw te ii a Lai Thiangtho kammal a deikai hang hi ci in nasia takin Tapidaw te mawsiat ngei hi. “Omnipresence” ci kammal sia Pathian mun theampo ah om cina hi a, thumaan hi. Ahizong biakinn pai vateal kul bo… ci in eima deikai thathong tu hi ngawl het tu ka um hi. Saul zongh Israel kumpi minthang mama, kumpi masabel hi. Ahizong Biakna sungah Laymen in a om nop ngawl manin Biakpiak tau ah Samuel ngak ngawlin ama thu in a ngamtat ciang ama kumpi tokhum tung pan Pathian in khiasuh hi. Ama bek taak ziam? Hi ngawl! Israel te ii political sungah bangzata haksat na piang ziam? Doctorate thuap nii keak ih nga hang, biakna sangah sinna ih nei leei bana le Laymen phot lilim leang, ih kiim le paam khuavak hong taang zaw ka tawm!\nPathian naseam pawlkhat in ‘Upna’ huam (Scope) panin na hong sep ngawp uh ciang cina te atu zatang, zatui, syavuan syama kisamh nawn ngawl bang liang hong then ka leleau uh hi. Leitung sia natna, huaina, thina cite taw a kipeal ngawl tu ih hi hi. Zatang zatui, Syavuan, Syama kul bo ci taw hong kalsuan pui uh ciang, a dam kik sangin a thi, a bo tamzaw thei hi. Pathian in Syavuan syama te thupha a piaksa hi a, zatui zaha te thupha a piaksa ahi hunlam zongh phawk huai ka sa mama hi. Medical lamsang sinna a neite sia kum (7) vaset a sin uh ciang MBBS nga a, tua zawkciang cina bawl kipan pheang uh hi. Upmawk po bawl ngawp, muanmawk zatang khawng nesak ngawp hi ngawlin, kum (7) sung tawntung a sin uh mihing pumpi sungah a om thei natnate thu sin in, tua natna sia bang zatang, bang zatui taw bawl leang dam thei, bang hun a bawl ta, bang tanvei bawl tu cite a sin dikdek zawkciang Syavuan nasep seam pheang uh hi. A sin ngei ngawl, zaak ngei, mu ngei, laisung sim ngei, syavuante ii za piak en ngei, syavuan te taw kithawl khawm ngei… ngei tam mama taw hong bawl vazing a, sinna a nei ngawlte sia Kawlte in zann-kuh syavuan na ci uh hi.\nZann-kuh syavuan te ii hong bawl ciang zaphin khat taw kidam pai lian thei a, ahizong a nungsang ciang ih nat kik ciang syavuan te ii hong piak zatui, zaha te taw kidam vazeang nawn ngawl hi. Medical Doctor te zongh MBBS sia amate nak dan in ci leang General Medical Practitioner hi pheang a, M Med. Sc. khawng ma hong man uh ciang, a saang zaw hong zaw uh ciang Specialist kici pheang zen hi. Tua ahile Journal sung khawng ah ih mu ngei khat po taw ki professional sak bua lel ii ih heak ngawlna sia he ngawl ma ci ngam lel leang mihing thupi thinpuak ih neizaw hiat ka tawm. Zann-kuh tam pian ciang, azann pastor, azann ngaalkap bu, azann sumleang vawt, azann saang sya, azann politician, azann, azann, azann bebek… hong tam ciang thing le sa hel bang…. Ka heak sa, ka baallei… cite pawl hong pai hi. Reverend pastor na hi hial zong, ngaalkap general, millionaire keak na hi hialzong Medical taw kisai sia Laymen phot lilim leang ih khansau zaw hiat ta, ih sam kaang hakzaw hiat tu um ing.\nNgam thu (Politic) ci sia ngam mite nuntakna tu a phazaw in koi bang ngeal tu ci sia ngam thu hi ci leang kicing ngawl lai kici bek tu a, khial ni hi hong ci tu om buan teh. Hi sang hun ciang Democracy hong hi leleau tana Party zong sia Ngalpapak bangma tam keei leleau bilbel. Pha ngawl cina tu zongh om tuan bo. Ahizong niangtui sai khawng a, ko party tuabang, amate party tuabang ci teng po, ngam uk luite phat ngawlna, ngalkap te tuabang ngamta ci khawng teng lui niknek politician kici vangu leei. ngam thu taw kisai laibu bu nii zongh sim ngei ngawl napi kiteal ciang Meekuang lui nuam leei, Khuasung teng ah lampi kong vawt sak tu, leih kong vawt sak tu…. cipaih … Ngaalkapte nasep teng ma sep tu son a, seam zo ngawl hi lai. Tuabang mihing MP suak zongh tam thong sawn vak. A suak zo ngawl tamzaw lalai tu um ing.\nNgam thu taw kisai a sin valeng te ma hong pau ciang zong Kawlngam huam in hong pau zawhiat a, leitung midang te in ‘We are the world’ ci a hong au vahee kawm pan ‘We are the Chin’ ‘We are the Zomi’ ci tu zongh sia khat vevei ci khawng thak vadal le kilawm sa ing. Biakna sang pan Ph.D thuap 7 keak ih nga hang, mun theampo ah professional nuam paih bua leang a, a professional te ma in seamsak lel leang, laymen ih hina, ngamthu taw kisai ih limit kihe leang, Real Democracy ahi zaw ka tawm maw. Zomi (Chin) te ih vekpi ciang khut-hum khat kipha pheang napi sasee sat bang keak a, see sawm 70 khawngin ih ngaisutna a kiban thei ngawl sia Biakna sang mipilte ii Ngamthu ah ih Laymen nop ngawl hang ahi nginge tu zongh lauhuai mama hi.\nHi bangin lai at solnawn leang “Nang a bangza he kisa ni ziam? Nang po bang hi leei ni ziam?” ci sia bilsung thawlzo ngawl liangin hong kipau tu hi. “Tel pi a tel, pil pi a pil” ci sia se eima Zomi (Chin) te ii ih thaneamna hi luilam a, ih natna khat hi luilam hi. Biakna lampui te Ngamvai ih kin leih ciang, ih ngam a nop tu sangin “Thingkhua peauliip, …. kaangh” bang ahi hun tamzaw ahiciang ih sin ngawl thute ah Laymen ka lel ve tawng. Ih khialna a om ciang zong, ‘khial khi zei. hong kipua pha tong ngei’ ih ci tu sangin “Ka ci tu ka ci sa”, ih philosophy of life sung mama ah “Ngalh hapaak sa tum kik ngei ngawl” hi cinten pai ahiciang, ol hile ol buan teh. “Ngalh hapaaksa tum kik ngawl” cisia se citak kinken, principle nei, thunei kinken tu, thu sia khut tung lumlee bang a kheal vazial ngawl tu a cinopna hizaw tu ve, ahizong ih philosophy of life sungah zungthuk ma hong tha zo ahikom a pha lam a ih laak tu sangin a sialam a ih laak tu ol zaw thei thong hi. Ih sin ngawlna ah ki professional sak keei bualel po leang, ci nop huai vadal thathong.\nPhilosophy of Life huam\nTu zo kum (5) bang zawkciang tu a ih dinmun taw, minam liante taw liangko kikim tu sia hong haksa mama tu hi. Expert, Skillful technicians, te in mun hong nga tu a, “Heak ngawl nei ngawl, tel vaset nei ngawl” taw panmun lian ih nga tu sia ol nawn ngawl tu hi. Na thiam mama thu ah zongh Certificate (recognized) na khat peuma na nei buale suak thei nawn ngawl tu. Certificate na nei sawm vei hang, nangma ma in na expert buale suak thei nawn ngawl tu hi. Doctorate thuap nii keak ih nga hangin ih Degree laakna photo in bangma hong sepsak thei nawn ngawl tu hi. Ih expert ngawlna munte ah “Koi sin! Nang a nung pan maw” hong kici lel tu hi.\nNidang lai khat a Ngalngam le Hangsai a ci khat om, ci bang vaneal taw thu ih hil le zong khangthak te in ne zo nawn ngawl tu a, sa ahi le zong a tak liuleu ma hong ne nuam tu a, thu zongh thutak ma hong ci tu ahikom Pastor seam tu zongh Professional tatak te ma a maisang om bek tu hi. Saang sya te zongh in “Ih hil tu laite study ngawl het a, khua ul sa nealkai liang a, Saang khan sung ih om thei lai hang, tu zo kum 5 bang ciangin Schedule mama ih thupi sak buale sangpatang te ii a nungsang pan hong nunau tu hun hong theng tu hi. Music lamsang sinna nei ngawl bul, tonic solfa, staff notation le vocal beak tawm zongh sinna nei ngawl a, competition ah judge ih hi nging-ngung tu zongh, a hai ngawlin ki thasun huai mama dinmun hong theng tu hi. Motor, Bike cite hong tam vaial a, workshop seam leang sum nga tu ci in sangkaa ngawl patang khangnote workshop ah naseam siasua uh, motor ahizong bike ahizong pheltham thua kik ciciang taw nidang ciangin mun kinga nawn ngawl tu hi.\nEnglish sentence nii le thum khawng ngual thei a, nakthing vaphuu ngam tu hun hong bo tu a, dongin Mangkam hong pau hun takciang, kei… Degree ka nga hang Mangkam taw kisai Laymen hi thong tang a, ih ci ngawl tu sia thupi mama tu um ing. Tu hunciang Computer taw nasep hun, Information Communication Technology hun (Age of Knowledge) hun ahiciang hun in manh nei mama zo a, om khawlna mun po ah ciakniak in pau teaptuup cite ngual in hong cimtak tu hun hong theng tatak tu hi. Thina bona, biakkikhopna ah zongh 1:00 hrs (Nai khatsung) ih ci le nai khat sung ma ih man thei buale Gentlemen (Mithupi) te ei kungah hun pakvawt in hong pai nawn ngawl tu hun hong theng peetma tu hi. Tua ahiciang, “Kei koi sungteng ah professional hi a, koisung teng ah Laymen (Amateur) khi ziam? Ih professional na mun telin phattuam natu vawttawng. Ih laymen na mun tel in “Sin tu” hanciam tawng. (IQ, EQ, SQ) a thahat khangnote atu deisakna taw.\nHeaktu: Khuavak Magazine 9 na pan a kila hi.\nTags: Pr. D Suan Za Khai\nBy thawngno in Pilna, Thutatuam on July 9, 2014 .\n← The 1964 Emergence of Zo Separatism in East Zoram\tThe Great Khai Kam by Van Cung Lian →


url: =Topa minthan nading in (Matt 5:16) ~ Lian Za Tuang :: ZOMI DAILY\nposted on 6 July 2016 at 9:24 pm Lomkholna: Article, Biakna, Lianzatuang\nMinthanna i cihin mikhat hihna or nakhat i hihna ahi hi. Diamond hoihna, a manphatna in ama’ minthanna hi paha, Bill Gate’ hauhna in ama’ minthanna hi pah hi. Titanic a actress ahi Rose’ melhoihna in ama’ minthanna hi-a, Rambo’ hanna in ama’ minthan hi pah hi. Tua mah bangin Pasian’ minthanna zong Ama’ hihna (character/ attritube)te hi-a, mihing le nate minthan bangin a kigen khin zo ding le a bei mang thei ding minthannate hilo hi.\nPASIAN IN AMA’ MINTHAN NADINGIN HONG PIANG SAK HI.\nIsa. 43:7 “… Keima pian sak Ka bawlsa Keima’ minthan nadinga Ka pian sak Keima’ min tawh a kilote khempeuh ahi…”. ci hi. Pasian in vasate vasa dingin bawla, ngasate ngasa ding mahin bawl-in nang zong nang ding mah in hong bawl hi. Vana leng vasa in kei zong ngasa ut ing ci-in tuisungah mawk lut theilo-a, ngasa zongin kei muvanlai ut ing ci-in vantungah leng dide thei ngeilo ding hi. Amau mun ciat banga a nuntakna un Pasian’ minthanna ahi hi. Tua mah bangin Pasian in nang bang dingin hong deiha bang dingin hong piang sak hiam, cih na theihkhiata tua banga na nuntak ciang bekin Pasian’ min a thang sak thei pan na hi hi.\nUpna in Pasian hong gupkhiat theihna ding lampi hi-a tua upna man bekin nuntakna mun dikah hong koih thei bekin Pasian’ deihna, hong piansakna ahang bulpi hong tel sak thei bek hi. Tua manin ih pianthak ciang bekin Ama’ lung kidam sak thei-in minthanna ih puak thei bek hi. Na piangthak nai hiam?\nA piangthak khinte’n tu laitak liana na nuntakna ngiat le na neih na lam khempeuh Pasian in Ama’ minthan nadinga hong piak hi, cih thuman na phawk thei nai hiam? Tu laitaka na neihsate khempeuh nangma suahma peka a omsa vive hi lela na sih khit teh zong midang khut sung tung ding vive hi lel hi. Tua manin Pasian in bangtan sung hong nungta saka, na nuntak sungin bangzah ciang hong zek sakin tuate na koici zek hiam, cihte nak thupit mahmah hi.\nSawltak Paul in gospel thu hanga nalamdang tampi bawlin a lawhcinna khempeuhte uh pen, ko hih theihna hi lo-a hih vangliatna khempeuh pen Pasian kiang pan hong pai hi, kote ka hih uh leh na kikoihna leibel tawh a kibang bek ka hi uh hi, na ci hi (2 Cor. 4:7). Mundang, gamdanga pilna sin, sum zong zomi khempeuh in, i pilna ih hauhna ih melhoihna le i hat i siamnate khempeuh Pasian kiang pan hi, cih phawkin nuntakpih siam tek ni, tua in Topa’ minthanna lianpi suak dinga leitunga i piankhiatna in khiatna nei nuntakna hong suak pan ding hi.\nPasian’ minthannna pen mi tuamtuam zui in na (nature)te tungtawn mihingte ngaihsutna ah hong kilang hi. A khangto gamte ah nisim in TV (discovery) sung khawngah tuisung ganhing, huihlak vasate, gamsate, vantungte leitung na tuamtuamte a kipan a lamdang na tampi kimu den hi. Leitungah ih muhsate sa’ng i muh nailoh na tam zaw tham lai-a, ih mu nate nangawn ih tel tawm mahmah lai hi.\nLate 19:1-4 sungah; vantungte in Topa’ minthanna pulak den hi, ci hi. Mipil (Scientist) te’n leitung (planets)te thu a genna khawngah i ngaihsut zawh loh le ih up ngam loh na lian tampitak om a, amau zongin a tel zawh loh le a kan zawh loh uh na tampi tak om lai cih thei uh hi. Khuavak hatna (light travel-time) pen second khat teh tai 186,000 hatin ni (sun) panin leitungah tuazaha hat khuavak hong tun zawh nadingin minutes 8 le lang hun la in, planet gamla pen pluto pan nai 6 sawt dinga. a nai pen aksi pan kum 4 sawt ding hi, ci zen uh hi. (Robert C. Newman & Herman J. Eckelman, Jr.Genesis One and the Origin of the Earth, p.16 ). Tua hi leh hih i universe bangzah takin lian ding hiam cihte i ngaihsut zawh hi nawn lo hi.\nPasian bawl sa nate lianin thupi lua mahmah ahih manin LSTho tungtawna Pasian a zongkha lo mi tampi takin Pasian’ minthanna a kilatna hih nate ni, kha, aksite le mual le guamte bia uh hi. Saturday bang saturn biate nipi hi-a sunday zong ni biate nipi ni hi. Pasian theilote aadingin bel a biaktak lua mahmah na lian na thupi vive hi-a ei Pasian a theikhate aadingin bel Topa bangzah na lian cih tawh minthanna ih puak loh ding ngal a dang om thei nawn lo hi.\nMihingte muhna, ngaihsutna ah minthanna cih pen a sia thei nate tunga kinga hi lel hi. Late 37:20 sungah ih minthan sak leitung na, i kisak theihpih ih mihing hihna khempeuh pen a mangthang pak thei lono le meikhu tawh na genteh hi. Late 49:17 sung ah, leitung hauhnate i sih khit teh bangmah keng thei lo ding na ci leuleu hi.\nSanggam aw, tu in na kisaktheihpih pen in na pilna, na hauhna, na melhoihna, na hatna, lawm le gual hauhna le leitung na khat pepeuh tunga kinga lel a hi kha hiam? Leitung, vantung minthanna khempeuh hong piankhiatna a bulpi pen in tu ni-a i biak Pasian ahih manin mite, milimte le na tuamtuamte minthanna khempeuh beisiang dinga, ih Topa’ minthanna ahih leh a tawntung pan a tawntung dongin om den kip den ding hi. Kua hiam, bang hiam na muan na suan, kua tungah kinga-a, kua minthang sak na hiam?\nVantung i tun ciangin leitung tawh a mangthang a beisiang minthanna hoihna khempeuh ih Topa Jeisu’ sungah i mu ki ding hi (Haleluijah!) Leitung, vantunga om thuneihna khempeuh a neipa in Amah Jesu ahi hi (Matt.28:18).\nKumpite’ Kumpi, topate’ Topa, Kilemna Kumpipa Jeisu in A’ pu David’ tokhom luaha Jerusalem pan leitung khempeuh hong uk kal ding ka ngahlah den hi. Keivom le tuuno in ankuang uumkhawma, kamkei le kelnote lumkhawmin bawngno le humpinelkaite kithuaha naupangno khatin a hawl hialhial hun dingte ka ngaklah hi. Eden huan nopna a thu bek tawh thei hi lo-in a tataka ka theih kal ding ka ngaklah hi. Tanglai mi Siangthote’n Topa Jeisu aw, hong kum ta in, a cih bangin ka gal dondon ta hi.\nLeitung in Topa thei kha lo-in a bawlsa na tuamtuamte bia ta se le uh, a lian a kang tokhom mai panin tua minthanna khempeuh, vanpi, leipi kilawnkhia dinga leitung a dam sungun a biaknop loh uh hangin tua huh teh leii khempeuh inTopa phatin khuk khempeuh Topa’ maiah khuk din ding uh hi. Tua khit teh a kingakna uh bulpi in Jesu hi lo ahih manin lamet bei takin Topa’ vangliatna tawh tawntung hell sungah kilawnkhia ding uh hi.\nTopa in hibangin ci hi;\n“Keimah in Topa Ka hi-a, Topa pen Keima’ min ahi hi; pasian dang tungah Keima’ minthanna ka ngah sak kei a, a kisui milimte tungah zong Keimah hong kiphatnate zong ka ngah sak kei hi”.\nHell in kam tawh gen zawh loh a mulkimhuai, tawntung gimthuakna mun hi-a Topa’ liatna, minthanna sungah a lungdam theilo, minthanna khempeuh hong piankhiatna bulpi Pasian a awlmawh lo khempeuhte kikhul nading mun ahi hi.\nLeitungah mi tampi in mite phawk den dingin innhoih, lohoih le na tampi tak bawlin sem uha, a sih khit nangawn u teh a kiphawk tawntung nadingin mualsuang phut lai uh hi. Sanggam aw, leitung phawk den dinga kipiang sakte i hi kei-a, Pasian in Ama’ minthan nading beka hong pian sakte ih hi hi. Leitung pian ma pekin nang le kei pian ding Pasian’ ngaihsutnaah om khina a hun tun teh Ama’ minthan nadingin a piangkhia i hi hi. Ih suahna in Pasian’ gelna hi-a i nuntak sung tawntungah lungkimna a ngah nading Ama’ lamet ahi hi. Na neihsa, na pilna, hatna siamnate Topa aadingin na bangci zat hiam???\nChris’ minthanna sungah;\nPrevious: Sihna A Mong (Moment of Death) ~ Neng Pau\nNext: Pasian Kammal leh Christian Innkuan ~ Bishop Lian Khen


url: =75th D Day Landing – 6th June (They will never grow old) :: ZOMI DAILY\nposted on 7 June 2019 at 9:02 am Lomkholna: Nantalsuan, News, World\nThey laid down their lives so that we might have a better life and build a better world – UK PM Theresa May\n1944 June 6ni-in, Britain leh apawlpih uh USA, Canada cihbang gam12 pan gaalkap 18000val te’ Hitler leh Nazi te a vado ding-in Francegam Normandy piauneel ah tuilam leh, a diakdiak in, vanlam tawn-in a vaitunna uh, tuni-in kum75 cingta a hihi. Hih Normandy mainawtding-in tuigaalkap aa kipan, a dang gaalkap leh naval ship 7000 ban-ah gaalvan tampi mah-in mapang uh a hihi. Tua hi-a, gaalkapte’ bek hilo taangpi-taangta tuultampi te-in, anuntaakna uh pia-in, France leh Europe hotkhiat nading a kipatni zong a hihi.\nHihni a pianna ding-in, Lieutenant-General Frederick Morgan makaai-in kum5 sung bang genteltak-in, a geelkholh khit-uh teh, operation Overlord cih mintawh Liberation Force in, Hitler gaalmai a hongnawtna uh ahihi. Hih mainawtna-in, nisuahna lam ah a na mapang Soviet te’ naak nuamtuamsak hibek lo-in Hitler-in a lianmahmah gaalmaitang nih hong neita a hihman-in, a hong thazawmsak mahmah hi. Tuadungzui-in a kumkiik 1945 May 7ni-in German General Alfred Jodl in Nazi Germany taang-in gaallel-in a hong ki-apkhia ta uh aa, WWII a beilam hongsuak hi.\nD Day pahtawina pen, a nungtalai veteran pawlkhat tawh June 5ni-in Englandgam ah kibawl in, tuni-in France- Normanday ah thupitak in kibawl hi. Tukum pen a lamdang in, a semlaitak US President inzong vamuakthei ahihi. Pahtawina cihciang in, lungdamkohna hizaw a hihi. Medal te piakna ban-ah flypast tawh zong kipahtawi hi. Phawkna leh Patawihna ah US President Donald Trump, France President Emmanuel Macron leh UK PM Theresa May in tua-gaalhunsung mite’ thuakna a khuangaihna te uh pulaaksak kiik in, a manpha leh a gaalhang a lungtangte’ uh pahtawi in, aki mangngilhloh ding-in kamkhaam uh hi. Lungdamna thu tampimah a suutkhit nungciang inzong,“Thank you”cingiat lai uh hi.\nGaalkuan ding’ gaalkapte atuam cihbang hi-lozaw in, midangte’ suahtaakna ding leh lungnoptak-in a khuasak theih nading-un, a ma nuntaakna nangawn’ a piakhia-ngam itna hoih neite a hi uh hi. Nikhat sihna veve hikan-in a manpha sihna a omnawnkei hi.\nBritishte’ gamkeekte bek hilo, kipawl khawm-in midangte suahtaakna a piakhia gamthupi khat a hihban vuah, lungdamna a mangngilhlo gamthupi khatzong a na hihi. Tu-in, Zosuan pawlkhat zong British misuak in, a kumpinu liimnuai ah lungnuam in, khuasa uh a hih man-in, hihthu tawh Zomite kizopna a omta hongsuak hi.\nGinakei ih cihnop Kawlte nangawn-inzong “ngilhmawh ankamkhat- Taloh saabu tuhcyayzu” cibuang hiven. Nantal’suan\nPrevious: A kuacik lua panin a taangzai lamah ~ Khup Lian Thang\nNext: Bum le ai tawh kipelhna ~ Lian Tuang


url: =Na tangek suakcil te nakhualna in zatep hong kidawm dihve lawm :: ZOMI DAILY\nNa tangek suakcil te nakhualna in zatep hong kidawm dihve lawm\nposted on 20 June 2017 at 3:10 pm Lomkholna: Health, News, Sawltak\nNaungek tepen uliante sangin anak uh manlang zawtham hi. Naungek neusemsem, anak manlang semsem cihtheih ahihi. Tua hi a, huihlak ah akizel huihnin leh agimsia tepen naupang te tuapsung ah tungbaih mahmah hi.\nTua ahih manin, zatep nute pate in natate geinai ah za nateplohding uh thupi mahmah hi. Zatep khat aom ciangin tua zatep gimnam pen Pi 12 agamla bangpan in kiza, ki dikkhathei cimawk hi.\nNaungekno te’n zatep gimsia adikkhak uhciang in atuap uh bokthei hi. Atuap leh huihdikna Pipe sungteng siathei a, ngeklualai uh ahih manin natna lungno tezong lutbaihsak theihi.\nAdiakdiak in naungek nausen te lauhuai phadiak hi. Adang uhzong bokthei hi. Bil paninzong anai kaikhiathei hi.\nZateptep khinsa khat adingin Zatep kidek un cihziau pen agen abaih hangin akidekding te adingin baihhetlo khading hi.\nAhi zongin na tangvalcil (nungak pawlkhatzong atep omveve) akipan na khangno hunsungteng matlehzet in natep ngekngekdet hisam a, tu’n zi leh ta bang neita. Na tangek nakhualna in zatep hongkidek peuhmah tadihve lawm.\nZatep nakidekna hangin supna omhetloding aive. Zatep leinading in sum beinawnlo pahding. Na pumpi zong lungdamding bekthamlo cidamding hi.\nNaluppih nazi zong lungdam dinga, hong namnamnuam zawlai dinghi. Na naseppih nalawm tezong hehvalval hetloding uhhi. Za tepkhit phitphet khitciangin Aircon sungah nonglutpen kithuaklah mahmah hi.\nNa taneu geiah za natep ciangin natano in “ka pa’n zatep hong pantah baihsi e” hongci khading hi. Na zatep banglian in na tate’n agolciang za tepgawp leh naphaldiam? Na tate adingin ettehcing nahidiam?\nUlian te sangin naungek te anak manlangzaw ahih manin za kamkhat natepsim in na angah natawi natano in nangsang in zakhu tampi nadikzaw khaleh, na deihsak takpi hiam?\nZatep te gei ah akhu adikdik tezong atuap in thuaklah mahmah veve kici hi. Na zatep khugim pen naupang bekthaklo, uliansa te’nzong thuaklah mahmah uhhi.\nAdiak in na tangek mahmah nakhualna in zatep kideksawm dihve lawm. Sawltak #zomidaily Ref: Child Health Myanmar\nPrevious: Malaysia PM Najib in kumsawtpi pumpi cidamlo nupa te vehin huhna sumpia\nNext: Pata Accident tuakin Ambulance atunciang kum 6 aphapan atapa in kapa honmasa un ci\nMexico gamah thonginn sung buaina piangin meikang, mi 52 si\nCidam Nading ~ Daniel Mangpu\nLungdam kohna ~ Bob Tuangpi\nMP kitelna ding


url: =Sawltak Tangthu 3 | Siantongluan\nSawltak Tangthu 3\nNikhat, thunget hun nitak nai thum laitakin biakinn-ah Peter leh Johan a pai uh hi.\nKongpi Hoih a kici gei-ah a suahtunga kipan a khebai mi khat na om hi. Biakinn-ah a pai mite tung panin sum a ngen dingin nisimin hih kongpi gei-ah amah hong kikoih zel hi.\nPeter leh Johan, biakinn-ah a hong pai a muh ciangin sum a na ngen hi.\nAmaute gel in tua mipa limtakin en uh a, Peter in, "Kote hong en dih in," a ci hi.\nBang khat peuhpeuh ngahding, ci-in kilamen ahih manin amaute a en hi.\nPeter in ama kiangah, "Sum ka nei peuhmah kei hi; ahi zongin ka neih kong pia ding hi. Nazareth khuami Jesuh Khrih min tawh, dingin lam na paina dingin thu ka hong pia hi," a cih khit ciangin,\na taklam khutin lenin kaito a, thakhat thu-in a khe leh a siakmitte hong khauhpah hi.\nTua ciangin amah hong diangin dingto a, lam a pai kawikawi hi. Tua ciangin biakinn-ah amaute zui a, lam paikawm diangkawmin Pasian a phat hi.\nMi khempeuh in amah lam pai-in Pasian a phatna mu uh a,\nbiakinn Kongpi Hoih gei-ah sum ngenin a tupa hi, ci-in a thei uh hi. Ama tunga thupiang a muh uh ciangin lamdang a sa mahmah uh hi.\nTua mipa in Peter leh Johan beel cinten a, mi khempeuh in hih thupiang lamdangsa uh ahih manin amaute omna Solomon Talap a kici-ah mite a hong tai uh hi.\nPeter in hih mite a muh ciangin amaute kiangah, "Ka mipih Israel mite aw, bang hangin hih thupiang lamdangsa a, bang hangin ko hong hici et na hi uh hiam? Hih mipa lam ka paisak theihna uh, komau vang leh komau hoihna hang sa na hi uh hiam?\nI pupite Abraham, Isaac, leh Jakob Pasian in a nasem Jesuh tungah ama vangliatna a pia hi. Note in aana neite khutsungah tua Jesuh na pia uh a, Pilat mangpa in amah khahdingin a ngaihsut khit ciang nangawnin Pilat maitang mahah amah na nial teitei uh hi.\nAmah mihoih mi siangtho hinapi-in, amah na nial zawsop uh a, mi that khat a khahkhiatna dingin Pilat kiangah na ngen uh hi.\nTua ahih ciangin mite tungah nuntakna a piapa na that uh a, ahi zongin sihna panin Pasian in amah hingkiksak hi. Kote gel pen hih thu a thei teci ka hi uh hi.\nHih Jesuh min vangliatna in hih khebai mipa tungah thahatna a pia ahi hi. Note khempeuh in na theih uh mah bangin hih mipa bangzah takin khebai ahih hangin Jesuh upna leh ama min hangin hih mipa in dam siangthona a ngah ahi hi.\n"Tua ahih ciangin sanggamte aw, note leh na makaite uh hih bangin Jesuh tungah na gamtatna uh na theihlohna hang uh hi, ci-in ka thei hi.\nAma Khrih in a thuakna ding thu, Pasian in tanglai pekin kamsangte khempeuh tung tawnin genkhol a, tu-in hih bangin a thugen kholhna a hong tungsak ahi hi.\nTua ahih ciangin na mawhnate uh hong sawpsiangsak theihna ding, Topa kiang panin a hong pai lungsim nopna hun na ngah theihna ding uh leh note-a dingin a sehsa Jesuh Khrih a hong sawltheihna dingin na mawhna uh kisik un la, Pasian kiang zuan un.\nPasian in ama kamsang mi siangthote tung tawnin tanglai-in a genkholhsa bangin, na khempeuh a thakin a kibawl hundong mateng vantungah Jesuh a om ding ahi hi.\nBang hang hiam cih leh Moses in, Kei a hong sawl mah bangin note sung mah panin note-a ding kamsang khat Topa na Pasian un note kiangah hong sawl ding hi. Ama hong thugen khempeuh na mang ding uh hi.\nTua kamsangpa thugen a manglo khempeuh, a Jew mipihte kiang panin kikhen khia-in kisusia ding hi, ci hi.\nSamuel-a kipan ama nunga hong piang kamsang khempeuh in tu laitaka thupiangte mah genkhol ciat uh hi.\nPasian in Abraham kiangah, Na suan na khakte thupha ka piak bangin leitung mi khempeuh thupha ka pia ding hi, ci ahih manin, Pasian in ama kamsangte tung tawnin a thuciamte khempeuh eite-a ding hi a, Pasian in i pu i pate tawh a thuciamte, eite in zong a ngah ding ihi hi.\nEite khempeuh i gitlohna panin kikheelin thupha a hong piaktheihna dingin Pasian in a Nasem dingin Jesuh teelin, eite kiangah a hong sawl masa ahi hi," ci-in thu a gen hi.


url: =USA, Georgia sanginn huangsung ah sangnaupang khat palik te’n kaplum :: ZOMI DAILY\nposted on 19 September 2017 at 4:27 pm Lomkholna: News, Sawltak, USA, World\nUSA, Georgia State sung aom sanghuangsung khatah Campus Police Officer khatin mikhat akaplupna Video pen Social Media tungah ki thehzak hi. Tua kaplup athuakpa pen “Gay and Transgender Group” te ii President khat ci a, Sunday ni in Georgia Tech Dormitory sungah thupiang ahihi.\nTua sangnaupang makaipa akikaplup madiak leh akikaplup laitak Cellphone tawh Video kizaihkha hi. Tua Video sungah sangnaupangpa pen temta atawi hding in ki ummawh a, Police Officers te’n thautawh angim laitak “hong kap in” ci’n otsan in, nehpheiphei ahih manin, Police Officer khatinzong tamvei khitciangin kaptakpi pahhi.\nTua akikaplum pen Scout Schultz kici kum 21 aphakhin khat hi a, akikapna liamma tawh Local Hospital khatah sisuakpah hi ci’n Georgia Bureau of Investigation te’n Statement ah khahkhia uhhi. Police Officer pa’n thautawh khatveibek akap ci a, hihvai tawh kisai in thunei te’n kanciansan uh kici hi.\nSanginn huangsung, sangnaupang te omna Dormitory gei ah thupiang hi a, sangnaupang tampitak ii muhtang ah akikaplum ahih manin, banghangin palik te’n tuabang in asihzawh nading in kappahhiam cih thudotna tammahmah cihi.\nThe Atlanta Journal-Constitution te’n tua sangnaupang ii anu tawh Interview bawl uh a, anu inzong banghangin Police te’n katapa asihtheih nadingin thautang tawh nakappahliang uhhiam? Pepper Spray, Tasers cihbangdan Nonlethal Force khawng zangphotlo uhhiam ci’n anu in dotna neipah hi.\nVideo: US university cops shoot dead LGBT student leader; video goes viral\nUniversity Spokesman khatin agenkhiatna ah Georgia Tech Campus Police te’n Tasers pualo uhhi a, ahi zongin Pepper Spray bel pua uhhi. Ahi zongin hih Campus Police tepen hoihtak in Mental illness te bangci hopihding cih akihilh hileh hih sangnaupang in sihlawh loding hi ci’n Lawyer khatin genkhia hi.\nHih sangnaupang pen lungsimnatna, lungkiat mahmahna Depression aneikhat kici a, abeisa inzong amahleh amah ki thahlupsawm ngei cihi.\nRelated: Sangnaupang numei kum 16 aphakhin khat amahleh amah ki khailum\nPolice Officers te’nzong akaptukpah hisamlo a, tamveipi nakhutsung ah natawi hiamte khiasuk in ci’n thupia uhhi. Ahi zongin tua sangnaupang in akhutsung ah atawi hiampen khianuamlo in, palik te nehpheipheizaw behlap a, hongkaplum lel in ci’n otsan sawnsawn hi. Tuaciang in Police Officer khatin akaptuk ci a, akaptuk palikpa minpen ki pulakkhialo cih kiza hi. Sawltak #zomidaily\nPrevious: Naupang 3 bualtui sungah tuikia in asihna CCTV ki khahkhia\nNext: ZYA News: Rakhine buaina UN Security Council ah & thutuamtuam


url: =Apicing lutang makaihoih khat suahtheihna ~ Mang Suan :: ZOMI DAILY\nposted on 10 May 2016 at 7:50 pm Lomkholna: Article\nLu tang / makaai i cih kam mal in mihing te bil ah a zaak nop mah mah leh a khum mah mah kam mal khat ahi hi. Gam makaai, mi nam makaai , pawl pi makaai, Khua makaai, na sep lian pi makaai cih bang in om a, mikhem peuh in a lung gulh mah mah din mun khat ahi hi.Ma kaai hih na tung tawn in thu neih theih na , sep theih na , zah tak na , nop tuam na cih te hong piang khia hi. Lam khat in gen leng makaai in cih te in khan toh na leh gual zawh na nam khat a ngah mi te ahi hi.\nNung zui mi om lo in makaai / lu tang ki suak thei lo a , a kua ma ciat makaai hoih i suah thei na ding in nung zui mi hoih ki sam mah mah hi. Nung zui mi te i hat na pil na te gawm khawm in i zat theih tak ciang , khat bek ii sep zawh loh na sep lian pi te ki sem zo hi. Nung zui mi te pum khat suah sak theih na ding in a hoih mah mah in pah tawi na kam mal zat theih na hi. Nung zui mi pawl pi mi te sung ah akua in bang lam siam, bang lam ki va cih kan a theih ciang in mi te mai ah pah tawi a siam , gen a siam makaai te in aman pha mah mah van khat a nei mi ahi hi.\nMakaai hoih i cih te in na sep khat gual zawh na a ngah tak uh ciang in , “kei” ci in ki sial ngei lo uh a , hih thu tung tawn in hong huh hong pan pih a ma nung zui mi te man tak leh ki cian tak in pah tawi siam uh hi. Tua bang teng tawh nung zui mi te ama ma kaih na sung ah a tawn tung in ki pawl nop na lung tang khauh sak sem sem hi.Mai lam na sep lian pi te sep zawh na ding in tha tam pi ngah sak sem sem hi. Mi pawl khat te in gen siat na leh mawh tut na kam mal te zang thei uh a, mawh siat na kam mal pan in a hoih khan toh na, phat tuam na hong piang khia ngei lo hi.\nMakaai pi cing khat suah theih na ding leh makaai sep na ah hun sau pi kip theih na in hang san tak a khen tat ngam na leh, khen tat na tung tawn in hang san tak a sep ngam na hi. Mi tam pi tak te en leng a piang thu tung tawn in khen tat na a neih ngam loh uh man in makaai cih din mun tawh a ki pelh zel uh hi.\nMakaai hoih te ii gam tat zia khat in ama khut nuai mi te tung ah na sep pam mun piak siam na hi. Amau tawh a ki lawm a ki tuak sep theih na leh khen tat theih na piak kul hi. A mau te sep na leh gual zawh na te tung tawn in a thu pi mahmah nop tuam na , hamphat na te zong piak theih kul hi. Tua tak ciang nung zui mi te ki pum khat in, aman lang mah leh a ki cian mah mah set (engine) gol pi te bang in sep ding bawl ding khem peuh gual zo tak in hong sem ding uh hi.\nHih mun ah a thu pi khat in i nung zui mi te ii thu tel tak a theih na hi. I nung zui mi te ii pil na,siam na, hat na te leh amau te i lung gulh, lung sim puak zia te tel tak in theih a tua tung tawn in na sep pan mun piak thei na ding in ngaih sut huai mah mah hi.\nMakaai khat in a mah leh a mah ki muan na lung tang a vom thei na ding in pil na, theih na,muh na tang zaai na te ki sam mah mah hi. Lung duai a thu khual mah mah mi khat hih kul hi. Lei tung ah theih na nam nih om a,khat in i khuak sung a om thei na leh a pua lam pan a i zon , i muh, theih na te hi.Ahi zong in pil na,theih na,muh na, a tang zaai mi khem peuh zong makaai pi cing suak zo tuan lo uh hi. Na sep na tung tawn in lung gulh na leh na sep pai zia theih na te, gawm khawm in ngim na, tup na anei mi te in makaai dinmun ngah thei uh hi.\nMakaai khat in nung zui mi te tung ah ei ma deih dan kam tawh gen ding, sawl ding bek hi khin lo hi. A hun zui in a mau te ii et teh tak ding in sep kul bawl kul hi. Tua hi leh nung zui mi te zong tha ngah sem sem a makaai pi pa mah bang in han ciam a gual zawh na tam pi hong piang khia ding hi. Makaai pi cing khat a ding in gel siam na leh vai hawm siam na zong ki sam mah mah hi. Gel siam na a nei lo te vai (nasep ) no cik khat tawh zong hak sat na tuak thei uh hi. Vaai hawm a siam, gel a siam te, khut nuai mi te pan mun piak asiam te ahi leh na sep lian pi te, khua pi gam pi khat uk zawh na ding dong ciang in makaai pi cing suak zo uh hi.\nA kua ma ciat in i neih sa pil na, sian na, theih na te puah pha, zuun pha to to in i neih nai loh pil na, thih na , siam na te, zong in, kan in, sin le hang ni khat ni tak ciang a gual zo mah mah makaai pi cing khat i suak ding hi. Agelh: Mang Suan (Ngen in | ngaih sun in | sem in | lungdam ko in\nPrevious: Zomi leh Pilna ~ CS Khai\nNext: Hong thadahsak thute, Hong thalawpsak thute


url: =THANEEM ~ TBC-Y\nPosted on Thursday, March 13, 2014by Siam Kim\nIsaiah 40:27-31; 41:10\nAmah in mi thaneemte thapia-a, a zawngkhalte hatsak hi.––Isaiah 40:29\nOctober 2012 sungin US gam nisuahna lam ah huihpi nasia takin nungin, tuikhang ziahziah-in na tampi kisia hi. Huih nun sawng tengin, mi 8,000,000 bang in mei ngahlo-in om thapai uh hi. Tua bangin mei ngahlo ahih manin an kihuan theilo-a, tui zong hoih tak kingah nawnlo-in kizop kikawmna zong hong nawngkai mahmah hi. Mun tampite ah huih mutpaihna hangin kisia, tui in vuknelh, sehnel tawh kidim cih bangin omziazua hi. Tua amu thuthang kante in hibangin ci uh hi: “Mei pailo nuntakna tulza tampi” ci-in gelh uh hi.\nHuihpi nawkpaih zah bangin i nuntakna zong mei taanglo-in, khuazing sung om tawh i kibang theizel hi. Tua bang hun ciangin Pasian’ kammal in: “Amah in a zawngkhalte tungah thahatna pia-a, thazawmte’ tha khauhsak hi” (Isa. 40:29).\nI lung a kiat dikdek laitak, huhna nget ding i kisap laitak hunin, Topa tungah i muanna le i lam-etnate koih-in tha la ding hihang. Amah in nisim le hunsim-in, “Topa a muang mite a tha uh dim tawntung dinga; muvanlai bangin kha tawh lengin, atai uh hangin tawl ngeilo dinga, lam a pai uh hangin bah ngei nawnlo ding hi” (tg. 31).\nPasian pen nuntakna huihpi sungah i kha thahatna bulpi ahi hi. – David McCasland\nTanglai-a a lianbel Topa,\nNungciang a lawpna hi;\nGimna thuak ciang hong keempha in,\nNa inn ah hong kha in. – Watts\nHuihpi in bukna muanhuai i neihlam hong kilangsak hi.


url: =Hun nunungah Pasian mizat te thugenna :: ZOMI DAILY\nposted on 22 September 2014 at 8:08 am Lomkholna: Biakna, News, Zomi\nDamtek hang maw. tuni September 21, 2014 ni-in Tulsa khuapi sunga om Zomi te biakinn mun 2 ah offday la in ka va kikhawm kha a hibang hunthupi ka zatkhak manin hampha kisa leh ka angtang mahmah hi. kikhopna masa pen FGA Tulsa Zomi Program hi-in hih hunsungah hihna khempeuh Pasian khasiangtho in ompih leh nasem ngiat hi cih ka tel mahmah hi. a diak in FGA pan in Pasian mizat a sila pa Sia Thangpi in hun nununga ong piang ding thu te leh tulai Zomi te dinmun a ma muhna leh laisiangtho genkholhna te maitang zahtak tuam om hetlo in thumanpha tampi onggen hi. tua sungah tulai leitung hun sia mahmah ta a hihmanin mimal kim, innkuan kim ah a nungta Pasian khasiangtho\ntawh i kidim kei leh a lauhuaizia hangsan takin onggen khia ziahziah in mipi in tha kingah leh a zakha mipi khempeuh in ki phattuampih mahmah dingin ka lamen hi. Zomi sungah hibanga Pasian thu man hangsan taka a taangko ngam Pasian nasem tampi i kisap lam ongphawkthak sak hi. hun nangah masak ciangin hih a nuai a FGA Website ah na lut inla tuni thugenna te limtak nangai in. kilamthakna nangah hamtang ding hi.\nFGA Zomi program hun manciangin ZBCM of Tulsa ah ka va taisuak leuleu uha tua tengah zong Topa khasiangtho in nakpi in nasem in praise & Worship nuamtak a kizawh khitciangin kawlgam pana ongzin Rev. Thang Suan Langh Church Pastor ( Bethany Zomi Baptist Church, Kalaymyo ) kiang panin Pasian kiang pana a ngah tulai Zomi te dinmun leh laisiangtho genkholhna te maitang zahtak om hetlo in hangsan takin ong taangko ziahziah in mipi in tha kingah mahmah hi. hibanga itna leh deihsakna takpi tawh thu man thutang a taangko khia i sia te hangin a mau thugen a za a ngaikha mipi khempeuh hampha kisa leh meet ka kisa mahmah uh hi. hun nangahciangin a nuai a ZBCM of Tulsa Website ah na hawh inla tuni date tawh a kikhahkhia pen pello in na et hamtang nadingun deihsakna lianpi tawh kong hanthawn hi. tuni a hibang hunmanpha kazatkhak manin kei tumtakin hampha kisa in ka angtang mahmah hi. Topan’ mimal kim a thupha tawh ong phungvuh tek tahen!\nPrevious: ZYA Weekly News :: 19 September 2014\nNext: Zomi Puan hong cihsak zawsop! ~ Khaibawi


url: =Malaysia, Alor Setar zato inndawl 5 panin numei khat lengkhia, silo :: ZOMI DAILY\nposted on 27 September 2017 at 7:54 am Lomkholna: Malaysia, News, Sawltak, World\nMalaysia, Alor Setar sung aom zato khatpanin numei khat lengkhia cih NST pan kiza hi. Sultanah Bahiyah Hospital ah zanni Tuesday ni in thupiang hi a, tua numeinu pen inndawl 5th Floor ii akiu khatpanin ama thutawh alengkhia ahihi.\nTua numeinu pen kum 33 aphakhinkhat kici a, ahi zongin aminpen ki pulakkhialo hi. Inndawl 5th Floor panin alengkhia hi a, inndawl 2nd Floor ii atungkhum ah tusuk in silo hi. Ahi zongin anungzang guhteng kitangawp hi.\nHih numeinu pen zato inndawl 5 na akiu ah adinlaitak ki galmuhkha in, alengkhiading in kithawithawi kici hi. Tualaitak Video zong kizaihkha a, Second 22 asawt Video Clip khatzong Social Media ah ki khahkhia hi.\nTualaitak in Nurse khatin tua numeinu ageinai ah naihpheiding in kithawi a, ahi zongin tua numeinu pen lengkhiasuk vingveng hi.\nKamphatna tawh cidinghiam, inndawl 2 na ii atungah tukha in silo bilbel hi.\nHih buaina apianghun pen nitaklam 5:30pm hunpawl hi a, zato ah cina tekiang aki hawhtheihhun Visiting Hour laitak ahih manin, mi tampi in mukhading kici hi.\nHih numeinu pen tua zato inndawl 5 na akiu ah bangci tuntheihhhiam cih kitheilo a, ahi zongin Window panin kumsuk hiding in ki ummawh hi.\nKedah Health Department director Dr Norhizan Ismail in agenkhiatna ah hih numeinu pen Sultanah Bahiyah Hospital ah alawmte khat zatolum om ahih manin, cinaveh dingin apaikhat hi ci’n genkhia hi.\nRelated: Video: Unau numei nih inndawl 5 na panin anih un lengkhia in sipah\nA tuahsukna anunglam teng liam ahih manin, apumpi X-ray kizaihsak a, anungzang guh teng kitan cihi. Sihlawh liangding in huaisialo a, ahi zongin zato panin Test tuamtuam kibawllaiding cih kiza hi. Asinuam telah silo bilbel, asi nuamhetlo telah siveve. Nuntakna khawng ei khutsung ah aom ihsakkhak leh hizenzenlo, hongbawlpa khutsung ah aom hizaw cih hih thupiang in hongphawk thaksak semsem hi. Ahunding, ani anaiding ei geeltawmtheih hizenzenlo a mate….. Sawltak #zomidaily\nPrevious: India ah Jailian Kaipeng akici naupangkhat amit lawtkhiagawp\nNext: Rakhine buaina tawh kisai Vaihawm Committee te tungah Suu Kyi in thupia\nSingapore leh Malaysia ah tusungteng khuahun votmahmah\nRakhine State sung buaina hangin Bangladesh ah ataikhia Rohingya mi 125,000 phakhinta\nUSA, Georgia ah kum 4 aphapan Zomi naupangno Lun Thang (Lun Nuam) mawtaw in taihlum


url: =Kibang napi kilamdang ~ Dong Mung :: ZOMI DAILY\nposted on 23 July 2018 at 10:17 am Lomkholna: Article, Dongmung\nMi khempeuh in ni khat in nai 24 i ngah kibang napi in i zat dan kilamdang hi. Manpha taka a zang theite khangto in lawhcinna le gualzawhna ngah lawh uh a, a zangkhial khate lawhsapna le guallelhna a ngah ban vuah siatna sungah puk cip uh hi.\nMi khempeuh in gilvah nading an kine tek napi in i phattuampih dan kilamdang hi. Pawlkhatte adingin thadimna thakhauhna le thahatna suaka, pawlkhatte adingin thau semsemna, natna kibehlapna le sih theihna gu nangawn suak thei hi.\nMi khempeuh in amau khawmciat sum lut nei tek napi in a khantoh pih dan kilamdang hi. Pawlkhatte’n khantoh pih in Pasian gam ading, mizawng daipam tualniamte huhna ding, hauhna le neihsa kibehlap nadingin zang uh a, pawlkhatte in siat lawh in a nuntakna bei lawh uh hi.\nMi khempeuh in lai kisim ciat napi in pawlkhatteh pilna kibehlapna, theihna kibehlapna in zang uh a, pawlkhatte in mi thanemna, mi gensiatna dingin zang uh hi.\nMi khempeuh in lai kigelh tek napi in i tupna kilamdang hi. Pawlkhatte in mi kona, mi gensiatna gelh uh a, pawlkhatte in mite phattuam nading thu hoih, la hoih le thuthak gelh uh hi.\nMi khempeuh in Facebook zang tek napi in i khantohpih dan kilamdang hi. Pawlkhatte in theihna kibehlapna, pilna khanna in zang uh a, pawlkhatte in mi zuakna peuh in zang hi.\nKibang napi hangin kilamdang hi.\nTulaitak i nungta teka den ciang i si ding hi. Mi si vive hiding hanga kibang lel hi hihang! Ahi zong i kilamdan’na hong om dinga i dam sunga i sepna, i gamtatna tawh kizui in i tangthu kisutsut ding hi. A sia lama kisut khate ki sikha gen dinga, a hoih lama kisut khate etteh tak kici ding hi. Nang ele bang lam a gen ut zaw?\nMi khempeuh i sih khit ciangin i tawntung mun ding kizuan tek ding hi a, kovang tek hi. Ahi zongin tawntung nopsa gam Pasian anglum / vantung a tung om in, kahna le hagawina tawh kidim Hell khuk sung a tung i om ding hi. Nang ele koiteng tung nuam? Nopsakna tawh kidim mun na ut leh tumahmah jn Zeisu Gumpa le Topa in na sana ama deihna banga na gamtat, na nuntak ding ahi hi. Kibang napi kilamdang ahi aw lawm!!! Dong Mung\nPrevious: USA, New York ah Myanmar gammi numeikhat akhut akhe ki hencip in asisa in kimu\nNext: Canada, Toronto khuapi sungah thau kikapna piang, mi 2 si in 13 liam


url: =Global Buanli Family: Tulaai Leitung Thuthang tuamtuam updates August 24, 2013\nTulaai Leitung Thuthang tuamtuam updates August 24, 2013\n· WZC makaihnatawh Zomi gaalhaangpawl in Guullu tawhding lungkimlohna lungphona 8/23/13 ni in Washingtong DC khuapi a om Kawlgam leh China palaai zumpite ah nasiatak aneihna uh ah buaina omlo in gualzawhna ngah uhhi.\n· Shan, Mon leh Karenni minam kipawlna te makaihnatawh athumveina Kilem Kimuanna ding mapankhopna Khawmpi ongtungding September kha 21-23 nidong Shan gam Taungkyi khuapi ah kibawlding hi ci in SNLD makaai U Sai Leih in 8/24/13 ni in genkhia hi. Hih kimuhkhopna sung ah Gamvaai party tuamtuam leh Shan,Mon,Karenni thautawi kipawlna te samding uhhi.\n· Ongtungding August kha 29-September 20 dong kaalthum sung Switzerland Foreign Minister pa sapnatawh Kawllgampan palaai teelcing khenkhat leh kumpi lampan khenkhat Geneva khuapi ah gamvaai politics tawh kisai thusin paiding hi ci in Kawlgam president zumpi te in 8/24/13 ni in taangkokhia uhhi. Thusinna tawh kisai in Geneva Centre for Security Policy (GCSP) leh Democratic Control of Armed Forces (DSAF) te in makaihding uh a Political science, Government & Public leh International Affair cihte sinsakding uhhi.\n· 2015 kiteel khitciang Kachin gam ah minamkee ahi Rawang minam leh Lisho minam te ading atuam in Taangmi ongkoihsak nawnkei un ci in Kachin gam Pituh Hlutdaw Daw Duai Bu in 8/24/13 ni in Pituh Hlutdaw makaaipi tung ah ngetna nei hi. Hih bang in atuam in Lisho leh Rawang minamte ading taangmi koihna in Kachin minamsung khenthaang zaw hi ci in pulaakkhia hi.\n· Kawlgamsung ah aniampeen thaman ciangtan theihnading in Kumpila, Mihaute leh naseemte kihel in makaai vaaihawmding teelkhiatna UMFCCI zumpi ah 8/24/13 ni in kipanta a August kha 26 niciang anunung peen ah koih in kiteelding uhhi ci in UMFCCI zumpi ten pulaakkhia uhhi.\n· Thailand leh Kawlgam gamgi a gaaltaai aom Karen Refugee pawlkhat akhuaciat uh puakkikding in Karen state kumpi te leh KNU te kipawlkhawm in vaaihawmna kipanta uh a, Thailand gamsung a omte leuleu Thailand kumpi leh Kawlgam kumpi te kipawlkhawm in vaaihawm kipanta uhhi ciin KRC in 8/24/13 ni in genkhia hi. Leitung bup mihing zaleenna kipawlna , Refugee vaaisai pawl leh Refugee te ahihleh lunghimawh mahmah uhhi.\n· “March on Washington” kici 1963 kum a Washington DC khuapi ah mipi in gammite hamphatnading ngen in lungphona aneih uh phawkna in 8/24/13 ni in Washington DC khuapi ah mipi atullom a sim in kikaihkhopna neiding uhhi. Hih mipi kikaihkhopna ah USA gam Human Rights pu Martin Lurker King leh Pastor Al Sharpton te I tate in thugenna neiding uhhi. 1963 kum in Martin Lurker King in “ I have a dream “ cih thulu mipi Saang 2 maai ah genkhia hi. 8-28-13 ni ciang in khat vei mipi kikaihkhopna omkikding a Kumpi lui Jimmy Carter leh Clinton te in thugenna neiding uhhi.\n· Syria gam in Chemical gaalvan zang in mipi do ahihman in gawtna thuakding cih thukimna aom leh USA gamte tung ah sukdanding lampi tuamtuam om hi ci in White House te in 8/24/13 ni in taangkokhia uhhi. President Obama ama mimuan misuanteng tawh Syria vaai akikup laaitak un hihbangthu Innkaangpi ten ongphuangkhia uh ahihi.\n· Scotland gam Sumburgh Airport pan tai 2 ah Helicopter khat 8/23/13 ni in kia a, 8/24/13 ni in mi 4 asisa in kimu in adang mi 14 te ahing in kihonkhia zo hi ciin Scortland police te in taangkokhia uhhi.\n· Syria gam Damascus khuapi ah 8/21/13 ni in Syria kumpi te in kumpi langpangte adona ah Chemical gaalhiam azatna hang in mi ulian 322 leh naupang 54 si in 3,600 liamma tawh zato ah kibawllaaitak hi ci in 8/24/13 ni in Medecins Sans Frontieres (MSF) te in taangkokhia uhhi.\n· Korea gam sak le khang gaal kidona hang a kikhenthaang innkuante kigawmkiktheihnading sak leh khang in maaikha sung vaaihawmding in 8/23/13 ni a thukimna angahna uhtawh kizui in S Korea te in mi 500 September 25-30 sung kimuding in kipsakna 8/24/13 ni in neita uhhi.\n· China ah Makaaipi khat asuakding a kilam en Bo Xilai China thukhenzum ah anithumna thusitna 8/24/13 kinei hi. Amah peen Azi in British sumbawl Neil Heywood athahna ah kihel hi ciin China kumpi ten amawhmat uh hi a Bo Xilai in nial hi. 8/25/13 ni ah ani 4 na thu kisit kikding hi.


url: =Zomi te leh Israel mite aki lam dan’dan pawlkhat :: ZOMI DAILY\nposted on 27 November 2014 at 12:02 pm Lomkholna: Article, Khaibawi\nTulai mi pawlkhat te’n Zomite pen Israel mite I hi hi, ci-in a gengen a gelhgelh Mission nasem pawlkhat I om hi. Biblical view tawh enleng Lai Siangtho a umte ading in mikhempeuh minam khat hikhin hi. Tua minam khat sungah Zomite mun min leh mi min pen beh le phung minin I zat mah bangin Israel minamte sungah zong tuasuan tua beh cih bangdan a tuamtuam na om hi. Ahi zongin tulai Zomite tawh I ki bat hetloh na pawlkhat om mawk hi.\n1. Israel mite khat minamdangte amat uhteh, a bawlsiat uhteh ami nambup un nasa uha, Israel mi ni le thum leh a galmatte uh aza, atul asim khek ngam uh hi. Zomite I mipihte ki bawlsia, kithat in I tenna gam leitang Kawl kumpi leh Indian kumpi te’n hong laksak hong ukcipta leh apil asiam, ahau a tamzaw in awlmawh vetlo uh hi. Vokpi aki thahnading a gei ah temta ki tattatta leh a ih mut dipdep mah tawh kibang uh hi.\n2. Israel mite vantung mi in a pupi uh Jacob akhel mekna kom ahih Israel mite peuhmah akhkel uh kom hi. Zomite khelkom cih bang ki tamgenlo hi.\n3. Zomite asuah uhteh naungek peuhmah a tawl or aphei aci tung munkhat peuh a eng tawh ciaptehna(bulemark) omin Israel mite tua bang aom lam kigenlo hi.\n4. Israel mite’n a saltanna uh pan leh a tuntunna mun le gam panin agam uading thungenin sum le pai tawh ahih theihna zahzah uh itsitlo in pang uh hi. Zomite a tamzaw in a gam a lei akhua atui uading awlmawh vetlo uh hi.\n5. Israel mite makai peuhmah thumanding cihtak ding hanciam uha, Zomi makaite a tamzaw sum leh a tuamtuam ah thanem uh hi.\n6. Israel mite’n a tansa uh agam angah kik theihna dingun aomna tek panun pangkhawm ngeingai in sisan naisan luangin hanciam uha, ngah kik uh hi. Zomi te’ a tenna uh leitang leh a inntual zanguah minam dangte’ that in busa in omta leh a tamzaw in awlmawh vetlo uh hi.\n7. Israel mite Zomite mah bangin beh le phung tuamtuam in amin uh kikhenta leh a lungsim uh kikhenlo in ki huh ki panpih diamdiam uh hi. Zomite a tamzaw in abeh aphung bek thupisak in a minam uh awlmawhlo in nusiat bawl uh hi.\n8. Israel mite in a tuntunna mun le gam panin a Pasian uh thupisak uha, Zomite in a tuntunna mun le gamte pasian thupi a sazaw pawlkhat om hi.\n9. Israel mite in a ngeina uh leh a Pawite uh thupisak in khatkia om le uh zong Paisan Pawi bang bawl tangtang uh hi. Zomite pawlkhat in a Ngeina uh zumpih in a ngeina Pawite uh bawl ding nangawn ki kunkun, ki zolzol kullai uh hi.\n10. Israel mite sungah numeite kiniam khiat uha, a pasalte uh thumang mahmah uh hi. Zomite sungah pasal a tamzaw in a zite thu uh mang uha, a innkuansung, a pawlpisung uh leh a ki pawlna sunguh a zite uh ngaihsut piak tawh kalsuanpih uh ahih manin buaina tuamtuam omin khangto theilo uh hi. Israel mite a numeite uh sangin a pasalte uh pilzaw ahi diam? Zomite pasalte sangin numeite uh pilzaw ahi diam? Hih pen ngaihsut taksim ahih manin nangma khensat ding cimai ni.\nA mah le amah aki neusek leh aki neumuh minam peuhmah khangto ngeilo ding uha, Topa Zeisu in ahih na bangbang tawh ka nung hong zuite keima nungzui suakding hi, acih mah bangin ahih na bangbang tawh Pasian leh minam leh gam ading a itsitlo, a maizumlo minamte khangto ding uh hi. Hun neih leh mailam ah aban zomlai ni.\nPrevious: Rights and Responsibilities ~ Khat Thang\nNext: Vondeih Kep Ding – 10 (Pau Khan Kap)\nVery good what we have exactly Zomi history


url: =Rom Laikhak 12 | Siantongluan\nRom Laikhak 12\nTua ahih ciangin sanggamte aw, Pasian in eite tam veipi tak hong hehpih ahih manin ama lungkimna ding leh ama nasepna dingin nomau mahmah a hingtangin Pasian tungah na kipiakna dingun ka hong thum hi. Tua banga kipiakna pen Pasian biakna man taktak ahi hi.\nLeitung mihingte gamtat bangin gamta kei un la, na lungsim uh kikheelin Pasian kipuahpha sak un. Tua hi leh a hoih nate bang hi a, bangte in amah lungkim sakin, bangte a kicing hiam ci-in thei-in Pasian deihna na phawk thei ding uh hi.\nPasian in kei tungah hehpihna hong piakkhongna hangin note tungah kong gennop thu in: Note tawh a kituakzah valin kilian ngaihsutzaw kha kei un. Pasian in note tungah upna hong piakzah tawh kizui-in kingaihsun bek zaw un la, a kilawm ciang khat bekin kingaihsun un.\nI pumpi tungah zong na tampi i nei a, tua nate nasep a tuamtuam ahi hi.\nTua mah bangin eite mi tampi ihih hangin pumkhat ihi a, pumpi nate bangin khatlekhat a kizom ciat ihi hi.\nTua ahih manin Pasian in hehpihna hong piakkhongna tawh kizui-in i siamna a tuamtuamte zang ciat ni. I siamna pen Pasian thu gentheihna ding siamna ahih leh i upna neihzah tawh kizui-in gen ni.\nNasepna ding siamna a nei ihih leh na sem ni. Hilhna ding siamna a nei ihih leh hilh ni.\nMidangte hanthot theihna ding siamna a nei ihih leh midangte hanthawn ni. Midangte hoptheihna ding a nei ihih leh citna taktak tawh hawm ni. Makaih theihna ding siamna a nei ihih leh hoihtakin na sem ni. Midangte hehpih theihna ding a nei ihih leh maitaii takin hih ni.\nNa ki-itnate uh lungsim takpi tawh hi sak un la, a siate mudahin a hoihte lenkip un.\nUnau ki-itna lungsim nei un la, khatlekhat kizahtak bawl ding lamsang kidem un.\nThadah kei un la, nakpi takin na sem un. Lawp mahmahna lungsim tawh Topa na sem un.\nLamet na neihna hangun lungdamin om tawntung un la, lungkhamna na thuak uh ciangin lungduai-in thu na ngen tawntung un.\nNa Khristianpihte uh a kisapna bangin na neihsate uh na hawm un la, zin leh leengla do a siam mite na hita un.\nNo a hong bawlsia mite, Pasian in thupha a piakna dingin thu ngetsak un la, tua bang mite samsia loin thupha piazaw un.\nA lungdam mite lungdampih un la, a dah mite dahpih un.\nMi deidan loin a kibangin en un. Kiphasak loin mineute tawh kikhawlthei un la, kipilsak se kei un.\nMidangte gitlohnate thukkik kei un la, mi khempeuh in hoih hi, ci-in a ngaihsut ding bangin gamta un.\nAhih theih laiteng mi khempeuh tawh na kilemna dingun hanciam un.\nLawmte aw, na hehna uh kuama tungah thukkik kei un la, Pasian thukkik dingin koih lel un. Bang hang hiam cih leh Lai Siangtho sungah, "Keimah in amaute tungah ka thuk ding a, midangte a gimsak bangun ka gimsak ding hi, Topa in ci hi," ci-in kigelh hi.\nTua ahih ciangin Lai Siangtho sungah, "Na galte uh a gil a kial leh an na pia un. A dang a taak leh tui na pia un. Tua bangin na gamtat uh leh amaute maizumna dingin a bawl na hi uh hi," ci-in a kigelh bangin gamtazaw un.\nTua ahih manin gitlohna kizosak kei un la, a pha gamtatna tawh gitlohnate a zo na hi ta un.


url: =Khua ~ T. Sawm Lian :: ZOMI DAILY\nKhua ~ T. Sawm Lian\nposted on 31 January 2017 at 3:00 am Lomkholna: Article, Sawmlian\nKhua thupina hang pen Tuuno ahihna thu la in gen a, lamdang mahmah hi. Tua a tawntunga thu maan omsa i gen ma-in, lei lama khuate bangin thupisak a, khua zahtakhuaina bangte hiam cih leh, bangci bangin khua om ding hiam cih na ngaihsun ngei hiam?\nLungdambawl leh kum thak hong tun ciangin i delh tantan uh pen Lungdambawl leh kum thak hi lo hi. Koi mun peuhah om leng Lungdambawl leh kum thak om khin hi. Khua sunga car, T.V, leh biakinn cih lam zong hi lo hi. Tuate pen ei khua sangin mi’ khua-ah tamzaw a, ahih hangin ‘ei’ khua-ah zang dingin mun gamla pipi panin i delh tantan hi. Khua bekbek pen i delh hi lo-a, a mihing omte ahi i delh uh. Mihing leltak maw? Mihing bekbek a lunggulh hi leng, i khua sangin mi’ khuaah mihing tamzaw pek hi. Tuabang mihing tamzawkna munah i thawmhau/lungzuang uh a, tua manin i khua sese-ah zat i ut hi. Mihing tektek zong, i lungsim kibatpihte omkhopna muna tuate tawh zatkhop a ki-ut ahi hi.\nTua i lungsim kinaipih mite lakah zong ciah a nuamsak mahmah pen a sunga om khangnote nuntakzia ahi hi. Khua pawlkhat, tangvalte in nuamsa diak uh a, kisap leh lunggulh dang nei lo bangin om uh a, amau bek hi loin a khua veng tangvalte tawh zong kithutuak uh hi. Nungakte in tangval zukham a thupisimlohna khua-ah tangvalte in zu kham ngei lo uh hi. Nidang lai hun pek panin tuhun ciang dongah nungakte in khuasung nuntakzia-ah nakpi’n mawhpuakna nei-in, thu genden uh hi. A khatvei nuih bekbek un zong khua nuamsak a, kikhawm dinga a kizawn uh leh, misi inn lam zuana kinawh taka a pai uh khawng, tangval genloh, naupang neucik pan kipan teeksia dongin khentuam nei lo-a a hopih nopna bek uh zong, sum a lei theihloh a manpha mahmah ahi hi. Tua bang nungak a omlohna munah tua muna tangvalte in khuadang nungak zi dingin nei nuam mahmah uh hi.\nKhua pen kibang kim thei lo a, khua dangin a neih khat uh pen khua pawlkhat in nei lo a, a omna mun tawh kisaiin a hampha deuh khua leh a hamsia deuh om lo theih lo hi. Ahih hangin lungnuam taka nungakte leh naupangte a nuih ziahziah theihna khua in, mi khua neih bang nei kim kei mahleh lungnopna, nopsakna leh khua kimakaihna hoih neiin, a sunga mite suakta cih kithei a, tua bang omna khua pen khantoh gim nam mahmah hi.\nKhua sungah bangci banga na thupi leh hoih omin, a sunga teeng mite a hauh mahmah uh hangin, khua sungah tangval a kitot/kilai den a, zu leh guihtheih khamtheih tawh a kidiahna khua pen nuam ngei lo hi. Kisinsakna hoih om lo cih kilangsak mahmah a, gual-elna maan a nei lo khua ahihna kician mahmah hi. MLA pil leh pilloh sangin, i khua sunga tangvalte thukikup hoih leh hoihloh, thupi leh thupilohah i khua dinmun kilangkhiazaw hi. Tangval paikhawmte in mailam kalsuanzia ding kidemna maan, pilna leh khantohna thu a kikupna khua pen khangto a, tua khua sunga nungak melhoihte in khua dangah pasal nei lo hamtang hi. Tangval paikhawmte kithukup a thupi kei a, khantohna vai leh khuasung hoih nading a gen kei uh leh, khua sunga nungak melhoih, “Kei longal” a kicite, khua dang tangvalte in hong guksak nuam mahmah hi. Tua manin khangnote nuntakzia pen khua limlang poimawh penpen ahi hi.\nKum upate leh mi kaamsiate\nKum upa, teekte leh mibang lote i etdan panin khua mel kilang mahmah hi. Teekte in zahtakna a ngahlohna, thupi ngaihsut a ngaihlohna, piteek puteekte, phawkna leh hehpihna a omlohna khuain thupha ngah ngei lo uh hi. Tua mah bangin, mibang lo, mi poi simmawh a, ahihna ngeina uh sanga siazaw leh hoih lozaw ding a kiniam-etna mun pen zahtakhuai ngei lo hi. Biakinn sungah kum lam upate tut nading tuam bawlsak lo a, tuphah hoih lo-a a kitutsakna mun leh kum lama upate a kiphawklohna mun, a ngaihsutna uh leh hoihsakte a kizatlohna munah kithutuaklohna leh kilangbawlna om nuam a, Pasian nasepna thupi om thei lo hi. Kum lama upate, tal kolhte, sam kangte, piteek puteek leh mittawte’ zat ciangkhutte pen bangci ngaihsut i hiam? Hihte pen eima deihna hanga khua-a om hi lo a, a kipelh thei lo, ama ut hunhuna innkuan khempeuh a pha ‘misi kuang’ tawh kibang hi. Misi kuang leh si luang ciang beka phatuamngai a, uzawte leh mibang lote a neu-et khua-in thupha ngah taktak lo hi.\nUzawte zahtakna, mibang lote thupisimna, leh makai masate zahtakna lamah khanlawh kisam hi. I khua phutcilte kuate hiam? Bang lungsim pua-a khua na phut uh hiam? Tua lungsim pen khangthakte in a muban uh hiam? cihte pen i ngaihsun ngei hiam? Mikangte in, “Take it for granted” a cih uh, i ngah ding omsa a koih bangin i kingaihsun uh a, tua i ngah hamphatnate i ngah theih nadinga mi masate sep gimna leh kipiakna theihpih kisam hi. Zum le hiam, mihing leh sa lauhuai kalah, i khua-ah mei mit loin bul na pan uh a, a hai mahmah uh hangin a suan leh khakte uh buh le bal, neih le lamah kisikzo-in, nuntak nuamsa uh hi. Nuam taka khua sungah kilem taka i tenkhop theih nadinga a kipiakna uh thupi mahmah hi. Pawlpi zong a phutcilte ngaihsutna leh ngimna pen tuhun ciangin a kiphawk ban hiam? A kipiakkhiatna sate uh bangci bangin i ngaihsun hiam? Pawlpi phut cil mite suan le khakte pen a kilawm lo(!) zah dongin Pasian in thupha pia mawk hi. Mi masa, khua leh pawlpi phut cilte’ lametna leh lunggulhna a tangtungsak lo kua hiam? Khangluite kimawhsak thei lo ding a, tuhuna khangthakte mawhpuakna ahi hi. Mi masate sepkhiatsa tengah nuamsa-in, eima om munah nuam i sa khom mahmah uh a, om maimai leh neek lim lamah tai kidemin, tua banga nuntak pen khantohna danin i tuat uh hi. Tua lamah i kitaiteh lai takun, khua tampi pen khutdawh omkhopna, khua zahpihhuai leh mite pumvak khua kisuak mawk hi.\nKhua tampi minsiatna pen, eima khut sunga buhtang sang a khua dangte khut sunga buhtang lian muhzawkna hi nuam mahmah hi. Khua vengte ngahloh Pasian thupha i ngahte kimuhloh bawlin, khua vengte sanga i niamkiatna lai i uanggen uh hi. “Ko khua bel…” i cici uh a, i khua sunga mi hoih leh lawhcinna a ngahte bangmahin ngaihsun loin, i thupisim kei pongmawk uh a, khua dang mi ahih naak leh i thupi ngaihsutzaw pong uh hi. Pawlpi sungah nidanglai huna paidan ngeina bek thupi ngaihsutin, ciindan thak leh ngaihsutna thak om leh lungsim kawciik takin omin, suaktakna kikhakcip thei hi. Thakhat thu-a kalsuandan leh paidan laih pah saisai a hoihloh hangin, leitung khantohna tawh kituakin damdamin i kalsuanzia i heeksiam kisam a, a hoihzaw ding ngaihsutna tawh na khatpeuh a kigen ciangin lungsim tangzai tak tawh i maingat (response) kisam hi. Khantoh nading khatpeuh omin, bul kipan thak ding hi leh, “I khua nuntakzia hi kei; Nidanga i cihdan hi kei” ciin i phun pah uh a, khantoh nading nasep ding a om ciangin lungsim kihong taka om sangin, i kikhakcip uh a, khantohna in a kha zaakin hong lenmangsan zel a, mi kiban zo lo pah hi.\nKisap a theician khua\nHun khat laiin singtang khua nuam mahmah khatah ka pai hi. A khua lut nading uh nuamin mun zaang, tawlngak nading a lem mahmah omin, a laiah sing lianpi khat om a, khuapi mite adingin tua sing nuaia tawldam a, huihvot nung hiauhiau diik pen nuamin khiatlahhuai mahmah a, tua khua pen phakden uthuai liang hi. Ahih hangin a khua neite in a manphatna leh kisapna thei lo uh a, tua sing pen phuk ding leh, tua munah community hall lam ding hoih sa uh a, kumpi tungah zong hall sak nading ngen uh hi.\nKhua tuakcil a tuabang mun nuam leh tawldam nading singliim a om pen tua khua mite in a khua-uh a nuamsak leh a thupisak ahih lam theiban lo uh hi. Community hall pen lam ding uh hileh, kumpi in tua ding sum a kisamzah pia pah thei lo ding a, kum 5 sungin zong zo khol lo ding uh hi. A sa zo phial uh zongin hoih loin, i gam sunga community hall sia pipite laka khat hi lel ding hi. Tua banah manpha takin a zang ding uh hiam? Hall a neihna uh hangin ging pipi a lasa leh politiciante zuau gen bek ngaikhia mai thei uh hi. A khua mipite in hall sangin a kisap zawk uh pen tuikhuk hoih, siavuan leh siamah banah, nuntak nadinga kisinsakna hoih ahi hi. Khua manphatna a dausak leh niamsakna (lama khantoh sawmna), leh khua kisap sangin khua vengte tawh kidemna cih bang maimai i buaipih gawp ding lauhuai mahmah hi. Khua kisap mahmah sanga block president meetpih theih ahihna hanga kisam lopi-a i ngah uh bangzah takin a tam tam?\nKhuasung leh pawl sung vaihawmte in mipi phattuam nading a theihcet uh kisam hi. Amau inn pan kigamla lo cih man hiam, amau veng dinga phatuam bek ding hiam a ngaihsun mi’ ukna nuaiah khantohna leh kithutuakna om thei lo hi. Amau innkuan, a mau bawng, amau beh bekbek a ngaihsun mite makaihna nuaiah kilemna om thei lo a, ko, no, nang, kei a ci makaite in amakaihte khantoh ding sangin kilemlohna piangsak zawsop hi. Kisap sanga khat le nih meet nading bek ngaihsutna tawh kimakaihna pen cimtakhuai hi.\nHih leitungah zong Tuuno Kumpi’ omna mun peuhpeuh – mun nuam, mun thupi leh mun zahtakhuai hiden ding hi. Tuuno Kumpi omna khuapi tun ding lunggulh taktak i hih leh, hih leitunga eima khua tekah, Pasian zahtakna leh itna, a kineihtawm hi lo lungsim cihtakna taktak tawh eimau khua tek pen deihsakna pia thakin, puahin zuunin, a khantoh theih nadingin hanciam ciat ni.\n(Hih thu pen Vanneihtluanga in a gelh, pawlkhat ka behlap ahi hi. Daihna Cabin || May 2012)\nPrevious: Christian Hymn te’ tangthu: Nang Tawh Naizaw Nuam Ing!\nNext: USA ah Kawlgammi khat mawtaw Accident in si ~ ZD\nItaly gammi khat Buddha Tattoo hangin Kawlgam pan ki hawlkhia ~ ZD\nCingno kiang a laikhak (2) ~ Tg. Kham Khual\nWisconsin ah Vote simthakna dingin amapang Stein in sum $3.5 Million beisak ~ TK Lian